**Ο ΠΕΡΙ ΤΗΣ ΔΙΕΥΚΟΛΥΝΣΗΣ ΤΩΝ ΣΤΡΑΤΗΓΙΚΩΝ ΑΝΑΠΤΥΞΕΩΝ ΝΟΜΟΣ ΤΟΥ 2022**

**ΚΑΤΑΤΑΞΗ ΑΡΘΡΩΝ**

# **ΜΕΡΟΣ I ΕΙΣΑΓΩΓΙΚΕΣ ΔΙΑΤΑΞΕΙΣ**

Άρθρο

1. Συνοπτικός Τίτλος
2. Ερμηνεία
3. Αρχές που διέπουν τις διαδικασίες αδειοδότησης στρατηγικών αναπτύξεων
4. Αρμόδια όργανα χειρισμού και επεξεργασίας των διαδικασιών αδειοδότησης στρατηγικών αναπτύξεων

# **ΜΕΡΟΣ ΙI ΑΡΜΟΔΙΟΤΗΤΕΣ ΚΑΙ ΕΞΟΥΣΙΕΣ ΥΠΟΥΡΓΟΥ**

1. Αρμοδιότητες και εξουσίες Υπουργού

# **ΜΕΡΟΣ III ΔΙΑΔΙΚΑΣΙΑ ΓΙΑ ΧΑΡΑΚΤΗΡΙΣΜΟ ΣΤΡΑΤΗΓΙΚΗΣ ΑΝΑΠΤΥΞΗΣ**

## ΚΕΦΑΛΑΙΟ I ΥΠΟΒΟΛΗ ΑΙΤΗΣΗΣ ΓΙΑ ΧΑΡΑΚΤΗΡΙΣΜΟ ΣΤΡΑΤΗΓΙΚΗΣ ΑΝΑΠΤΥΞΗΣ

1. Διαδικασία ένταξης στην κατηγορία της στρατηγικής ανάπτυξης
2. Επιλέξιμα πρόσωπα

## ΚΕΦΑΛΑΙΟ II ΕΞΕΤΑΣΗ ΤΗΣ ΑΙΤΗΣΗΣ ΓΙΑ ΧΑΡΑΚΤΗΡΙΣΜΟ ΣΤΡΑΤΗΓΙΚΗΣ ΑΝΑΠΤΥΞΗΣ

1. Κριτήρια για αξιολόγηση αίτησης για χαρακτηρισμό ανάπτυξης ως στρατηγικής
2. Σύσταση Τομέα Στρατηγικών Αναπτύξεων
3. Διαδικασία χαρακτηρισμού ανάπτυξης ως στρατηγικής
4. Κατάλογος αδειοδότησης στρατηγικής ανάπτυξης

# **ΜΕΡΟΣ IV ΔΙΑΔΙΚΑΣΙΑ ΤΑΧΕΙΑΣ ΑΔΕΙΟΔΟΤΗΣΗΣ ΣΤΡΑΤΗΓΙΚΗΣ ΑΝΑΠΤΥΞΗΣ**

## ΚΕΦΑΛΑΙΟ Ι ΥΠΟΒΟΛΗ ΑΙΤΗΣΗΣ ΑΔΕΙΟΔΟΤΗΣΗΣ ΑΠΟ ΕΠΕΝΔΥΤΗ ΚΑΙ ΠΡΟΘΕΣΜΙΕΣ ΓΙΑ ΤΗΝ ΟΛΟΚΛΗΡΩΣΗ ΕΞΕΤΑΣΗΣ ΤΗΣ ΑΠΟ ΤΙΣ ΔΙΟΙΚΗΤΙΚΕΣ ΑΡΧΕΣ

1. Γενικές πρόνοιες αδειοδότησης
2. Προθεσμίες για την εξέταση της αίτησης αδειοδότησης
3. Υποχρεώσεις Επενδυτή
4. Αποχαρακτηρισμός στρατηγικής ανάπτυξης

## ΚΕΦΑΛΑΙΟ ΙΙ ΧΟΡΗΓΗΣΗ ΟΙΚΟΔΟΜΙΚΩΝ ΑΔΕΙΩΝ

1. Αρμοδιότητα χορήγησης οικοδομικών αδειών για στρατηγικές αναπτύξεις
2. Διαδικασία χορήγησης πολεοδομικής άδειας και προθεσμίες
3. Διαδικασία έκδοσης άδειας οικοδομής και προθεσμίες
4. Ιεραρχική προσφυγή

## ΚΕΦΑΛΑΙΟ ΙΙI ΕΚΤΙΜΗΣΗ ΕΠΙΠΤΩΣΕΩΝ ΣΤΟ ΠΕΡΙΒΑΛΛΟΝ

1. Μελέτη Εκτίμησης Επιπτώσεων στο Περιβάλλον
2. Διαδικασία εξέτασης Μελέτης

## ΚΕΦΑΛΑΙΟ ΙV ΕΚΔΟΣΗ ΑΔΕΙΩΝ ΔΙΑΜΟΝΗΣ ΣΕ ΑΛΛΟΔΑΠΟΥΣ ΓΙΑ ΤΗΝ ΠΡΑΓΜΑΤΟΠΟΙΗΣΗ ΣΤΡΑΤΗΓΙΚΗΣ ΑΝΑΠΤΥΞΗΣ

1. Έκδοση αδειών διαμονής προσωπικού από τρίτες χώρες που εργοδοτείται από Επενδυτή

# **ΜΕΡΟΣ V ΚΑΘΗΚΟΝΤΑ ΚΑΙ ΑΡΜΟΔΙΟΤΗΤΕΣ ΤΩΝ ΥΠΕΥΘΥΝΩΝ ΕΡΓΟΥ**

1. Καθήκοντα και αρμοδιότητες Υπεύθυνου Έργου
2. Ρυθμίσεις Διαχείρισης

# **ΜΕΡΟΣ VI ΤΕΛΙΚΕΣ ΔΙΑΤΑΞΕΙΣ**

1. Κανονισμοί
2. Υποχρέωση εχεμύθειας για την προστασία επιχειρηματικών απορρήτων και πληροφοριών εμπιστευτικής φύσης
3. Εφαρμογή διατάξεων του παρόντος Νόμου
4. Επικοινωνία με ηλεκτρονικά μέσα
5. Έναρξη ισχύος

|  |  |
| --- | --- |
| **ΜΕΡΟΣ Ι: ΕΙΣΑΓΩΓΙΚΕΣ ΔΙΑΤΑΞΕΙΣ** | |
| Συνοπτικός τίτλος | 1. Ο παρών Νόμος θα αναφέρεται ως ο περί της Διευκόλυνσης των Στρατηγικών Αναπτύξεων Νόμος του 2021. |
| Ερμηνεία | 2. Στον παρόντα Νόμο, εκτός εάν από το κείμενο προκύπτει διαφορετική έννοια - |
| ΚΕΦ.96  14 του 1959  67 του 1963  6 του 1964  65 του 1964  12 του 1969  38 του 1969  13 του 1974  28 του 1974  24 του 1978  25 του 1979  80 του 1982  15 του 1983  9 του 1986  115 του 1986  199 του 1986  53 του 1987  87 του 1987  316 του 1987  108 του 1988  243 του 1988  122 του 1990  97(I) του 1992  45(I) του 1994  14(I) του 1996  52(I) του 1996  ΑΝΑΚ.5062  37(I) του 1997  72(I) του 1997  71(I) του 1998  35(I) του 1999  61(I) του 1999  81(I) του 1999  57(I) του 2000  66(I) του 2000  73(I) του 2000  126(I) του 2000  157(I) του 2000  26(I) του 2002  33(I) του 2002  202(I) του 2002  101(I) του 2006  21(I) του 2008  32(I) του 2008  47(I) του 2011  77(I) του 2011  131(I) του 2011  152(I) του 2011  34(I) του 2012  149(I) του 2012  66(Ι) του 2013  40(Ι) του 2015  19(Ι) του 2016  111(Ι) του 2017  143(Ι) του 2017  143(Ι) του 2018  17(Ι) του 2019  53(Ι) του 2021. | «άδεια οικοδομής» έχει την έννοια που αποδίδεται στον περί Ρυθμίσεων Οδών και Οικοδομών Νόμο, όπως αυτός εκάστοτε τροποποιείται ή αντικαθίσταται· |
|  | «αδειοδοτούσα αρχή» σημαίνει την αρμόδια αρχή η οποία χορηγεί άδεια όπως προβλέπεται σύμφωνα με την οικεία νομοθεσία· |
|  | «αίτηση χαρακτηρισμού ανάπτυξης ως στρατηγικής» σημαίνει τη γραπτή αίτηση που υποβάλλεται στον Τομέα Στρατηγικών Αναπτύξεων από οποιοδήποτε φορέα, ο οποίος αποτελεί επιλέξιμο πρόσωπο δυνάμει των διατάξεων του άρθρου 7, και ο οποίος επιθυμεί όπως η ανάπτυξή του χαρακτηριστεί ως στρατηγική σύμφωνα με τις διατάξεις του άρθρου 8· |
|  | «αίτηση αδειοδότησης» σημαίνει την αίτηση που αναφέρεται στο άρθρο 13, και την οποία δικαιούται να υποβάλει Επενδυτής στον Τομέα Στρατηγικών Αναπτύξεων, για την αδειοδότηση της ανάπτυξής του, σύμφωνα με τη διαδικασία ταχείας αδειοδότησης που προβλέπεται στον παρόντα Νόμο· |
|  | «ανάπτυξη» σημαίνει οποιαδήποτε επενδυτική δραστηριότητα την οποία προτίθεται να αναλάβει φορέας και είναι το αντικείμενο τόσο της αίτησης χαρακτηρισμού ως στρατηγική ανάπτυξη, όσο και της αίτησης αδειοδότησης στρατηγικής ανάπτυξης που υποβάλλεται από τον Επενδυτή μετά την έγκριση της πρώτης· |
|  | «αρμόδια όργανα» σημαίνει το Υπουργικό Συμβούλιο, τις λοιπές διοικητικές αρχές οι οποίες είναι αρμόδιες για την αδειοδότηση στρατηγικών Αναπτύξεων και οι αρμόδιοι λειτουργοί οι οποίοι ασκούν τις εξουσίες που καθορίζονται στον παρόντα Νόμο· |
| 1 του 1990  71 του 1991  211 του 1991  27(Ι) του 1994  83(Ι) του 1995  60(Ι) του 1996  109(Ι) του 1996  69(Ι) του 2000  156(Ι) του 2000  4(Ι) του 2001  94(Ι) του 2003  128(Ι) του 2003  183(Ι) του 2003  31(Ι) του 2004  218(Ι) του 2004  68(Ι) του 2005  79(Ι) του 2005  105(Ι) του 2005  96(Ι) του 2006  107(Ι) του 2008  137(Ι) του 2009  194(Ι)του 2011  78(Ι) του 2013  7(Ι) του 2014  21(Ι) του 2014  100(Ι) του 2015  148(I) του 2017  151(I) του 2017  152(I) του 2017. | «δημόσιος υπάλληλος» έχει την έννοια που αποδίδει στον όρο αυτό ο περί Δημόσιας Υπηρεσίας Νόμος, όπως αυτός εκάστοτε τροποποιείται ή αντικαθίσταταιˑ |
|  | «διαδικασία ταχείας αδειοδότησης στρατηγικών αναπτύξεων» σημαίνει τη διαδικασία που αρχίζει με την έγκριση της αίτησης για χαρακτηρισμό στρατηγικής ανάπτυξης, κατόπιν απόφασης του Υπουργικού Συμβουλίου, και ολοκληρώνεται με τη χορήγηση, έκδοση ή παραχώρηση των απαιτούμενων αδειών για την υλοποίηση της στρατηγικής ανάπτυξης, που προβλέπεται στην οικεία νομοθεσία και από όλες τις σχετικές διοικητικές αρχέςˑ |
| 158(Ι) του 1999  99(Ι) του 2014  28(Ι) του 2020. | «διοικητικές αρχές και διοίκηση» έχουν την έννοια που τους αποδίδεται στο άρθρο 2 του περί Γενικών Αρχών του Διοικητικού Δικαίου Νόμου· |
|  | «εγκεκριμένη» σημαίνει ανάπτυξη για την οποία το Υπουργικό Συμβούλιο ικανοποιείται ότι πληροί τα κριτήρια που προβλέπονται στο άρθρο 8 και ως εκ τούτου εντάσσεται στην κατηγορία της στρατηγικής ανάπτυξης· |
|  | «επενδυτής» σημαίνει τον φορέα της ανάπτυξης ο οποίος, μετά την έγκριση της αίτησής του για ένταξη στην κατηγορία της στρατηγικής ανάπτυξης, αποφάσισε να υποβάλει αίτηση αδειοδότησηςˑ |
| 127(Ι) του 2018  23(Ι) του 2021. | «έργο» έχει την έννοια που αποδίδεται στον όρο αυτό από τον περί της Εκτίμησης των Επιπτώσεων στο Περιβάλλον από Ορισμένα Έργα Νόμο, όπως αυτός εκάστοτε τροποποιείται ή αντικαθίσταταιˑ |
|  | «κατάλογος για την αδειοδότηση της στρατηγικής ανάπτυξης» σημαίνει τον κατάλογο των απαραίτητων αδειών και απόψεων/ γνωμοδοτήσεων που χρειάζεται ή είναι χρήσιμο να λάβει ο Επενδυτής από τις διοικητικές αρχές που εμπλέκονται στη διαδικασία αδειοδότησης της στρατηγικής ανάπτυξης με σκοπό την υλοποίηση και λειτουργία τηςˑ |
|  | «κριτήρια» σημαίνει τα κριτήρια που προβλέπονται στο άρθρο 8, τα οποία πρέπει να πληροί η ανάπτυξη για να εγκριθεί ως στρατηγικήˑ |
| 127(Ι) του 2018  23(Ι) του 2021. | «Μελέτη Εκτίμησης Επιπτώσεων στο Περιβάλλον» ή «ΜΕΕΠ» έχει την έννοια που αποδίδεται στον όρο αυτό από τον περί της Εκτίμησης των Επιπτώσεων στο Περιβάλλον από Ορισμένα Έργα Νόμο, όπως αυτός εκάστοτε τροποποιείται ή αντικαθίσταταιˑ |
|  | «νομικό πρόσωπο δημοσίου δικαίου» σημαίνει νομικό πρόσωπο δημοσίου δικαίου ή άλλο οργανισμό δημοσίου δικαίου, που ιδρύεται προς το δημόσιο συμφέρον δυνάμει νόμουˑ |
|  | «οικοδομικές άδειες» σημαίνει την πολεοδομική άδεια και την άδεια οικοδομής που εκδίδονται από τον Προϊστάμενο του Τομέα Στρατηγικών Αναπτύξεων, σύμφωνα με τα άρθρα 16 έως 18 ˑ |
| 90 του 1972  56 του 1982  7 του 1990  28 του 1991  91(I) του 1992  55(I) του 1993  72(I)/1998  59(I) του 1999  142(I) του 1999  241(I) του 2002  29(I) του 2005  135(I) του 2006  11(I) του 2007  46(I) του 2011  76(I) του 2011  130(I) του 2011  164(I) του 2011  33(I) του 2012  110(I) του 2012  150(Ι) του 2012  20(Ι) του 2013  65(Ι) του 2013  120(Ι) του 2014  39(Ι) του 2015  134(I) του 2015  24(Ι) του 2016  142(Ι) του 2018  16(Ι) του 2019  75(Ι) του 2021. | «πολεοδομική άδεια» έχει την έννοια που αποδίδεται στον όρο αυτό από τον περί Πολεοδομίας και Χωροταξίας Νόμο, όπως αυτός εκάστοτε τροποποιείται ή αντικαθίσταταιˑ |
|  | «Προϊστάμενος Τομέα Στρατηγικών Αναπτύξεων» σημαίνει τον Διευθυντή του Τμήματος Πολεοδομίας και Οικήσεως· |
|  | «πρόσωπο» σημαίνει οποιοδήποτε φυσικό ή νομικό πρόσωπο ή ομάδα τέτοιων προσώπων ή τους δεόντως εξουσιοδοτημένους αντιπροσώπους τουςˑ |
|  | «στρατηγική ανάπτυξη» σημαίνει ανάπτυξη για την οποία το Υπουργικό Συμβούλιο ικανοποιείται ότι πληροί τα κριτήρια που προβλέπονται στο άρθρο 8ˑ |
| Επίσημη Εφημερίδα, Παράρτημα Τρίτο (Ι)ː  10.12.1999  11.03.2005. | «Συμβούλιο Μελέτης Παρεκκλίσεων» έχει την έννοια που αποδίδεται στον όρο αυτό από τους περί Πολεοδομίας και Χωροταξίας (Παρεκκλίσεις) Κανονισμούς, όπως αυτοί εκάστοτε τροποποιούνται ή αντικαθίστανται ˑ |
| Μέρος V. | «ταχεία διαδικασία αδειοδότησης» σημαίνει τη διαδικασία που προβλέπεται στο Μέρος V για την αδειοδότηση στρατηγικής ανάπτυξης, όπως ορίζεται στον κατάλογο για την αδειοδότηση της στρατηγικής ανάπτυξηςˑ |
|  | «Τομέας Στρατηγικών Αναπτύξεων» σημαίνει τον Τομέα του Τμήματος Πολεοδομίας και Οικήσεως, ο οποίος έχει τις εξουσίες και αρμοδιότητες που απορρέουν από τον παρόντα Νόμοˑ |
|  | «Υπεύθυνος Έργου» σημαίνει το πρόσωπο το οποίο έχει τα καθήκοντα και αρμοδιότητες που ορίζονται στο άρθρο 22ˑ |
|  | «Υπουργός» σημαίνει τον Υπουργό Εσωτερικώνˑ |
|  | «φορέας» σημαίνει πρόσωπο που υπέβαλε ή προτίθεται να υποβάλει αίτηση για ένταξη έργου στην κατηγορία της στρατηγικής ανάπτυξης στον Τομέα Στρατηγικών Αναπτύξεων· |
| Αρχές που  διέπουν τις διαδικασίες αδειοδότησης στρατηγικών αναπτύξεων. | 3. Τα αρμόδια όργανα και οι διοικητικές αρχές που εμπλέκονται στις διαδικασίες χαρακτηρισμού και αδειοδότησης στρατηγικών αναπτύξεων, που θεσπίζονται με τον παρόντα Νόμο, αντιμετωπίζουν όλα τα πρόσωπα που προτίθενται να προβούν σε επενδυτική δραστηριότητα, ισότιμα και χωρίς διακρίσεις κατά τη διαδικασία ένταξης έργου στην κατηγορία της στρατηγικής ανάπτυξης και ενεργούν στο πλαίσιο της αρχής της νομιμότητας, αποτελεσματικά και κατ’ απόλυτη προτεραιότητα κατά τη διαδικασία αδειοδότησης των στρατηγικών αναπτύξεων, με γνώμονα το δημόσιο συμφέρον. |
| Αρμόδια όργανα χειρισμού και επεξεργασίας των διαδικασιών αδειοδότησης στρατηγικών Αναπτύξεων. | 4.-(1) Χωρίς επηρεασμό των διατάξεων του παρόντος Νόμου, τα αρμόδια όργανα έχουν, στο πλαίσιο των αρμοδιοτήτων και εξουσιών ή καθηκόντων τους, την εξουσία και το καθήκον να χειριστούν και να διεκπεραιώσουν αιτήσεις για ένταξη στην κατηγορία της στρατηγικής ανάπτυξης ή/και αιτήσεις αδειοδότησης στρατηγικής ανάπτυξης, σύμφωνα με τη διαδικασία που θεσπίζεται δυνάμει των σχετικών διατάξεων του παρόντος Νόμου. |
|  | (2) Ανεξάρτητα από τις διατάξεις της οικείας νομοθεσίας αναφορικά με την έκδοση πολεοδομικών αδειών και αδειών οικοδομής, οι αρμοδιότητες και εξουσίες των υπόλοιπων διοικητικών αρχών οι οποίες είναι υπεύθυνες για την έκδοση άλλων σχετικών αδειών που αφορούν την υλοποίηση στρατηγικής ανάπτυξης, καθορίζονται σύμφωνα με την εκάστοτε οικεία νομοθεσία. |
|  | **ΜΕΡΟΣ ΙI: ΑΡΜΟΔΙΟΤΗΤΕΣ ΚΑΙ ΕΞΟΥΣΙΕΣ ΥΠΟΥΡΓΟΥ** |
| Αρμοδιότητες και εξουσίες Υπουργού. | 5.-(1) Ο Υπουργός ασκεί και εκπληρώνει τέτοιες εξουσίες και αρμοδιότητες που ανατίθενται σε αυτόν δυνάμει του παρόντος Νόμου. |
|  | (2) Χωρίς περιορισμό της γενικότητας του εδαφίου (1), ο Υπουργός έχει τις ακόλουθες αρμοδιότητες και εξουσίες, σε σχέση με τις διαδικασίες στρατηγικών αναπτύξεων:  (α) υποβάλλει στο Υπουργικό Συμβούλιο συστάσεις με σκοπό τον καθορισμό των κριτηρίων που αναφέρονται στο άρθρο 8 καθώς και συστάσεις για επανακαθορισμό ή αλλαγές στα εν λόγω κριτήρια, μετά από σχετική διαβούλευση·  (β) εκδίδει διατάγματα και εγκυκλίους και υποβάλλει στο Υπουργικό Συμβούλιο εισηγήσεις για την έκδοση Κανονισμών με σκοπό την καλύτερη εφαρμογή του παρόντος Νόμου·  (γ) εισηγείται στο Υπουργικό Συμβούλιο την έγκριση ή απόρριψη αίτησης, με πλήρως αιτιολογημένη εισήγηση, για χαρακτηρισμό στρατηγικής ανάπτυξης, εφόσον λάβει υπόψη την Έκθεση από τον Προϊστάμενο του Τομέα Στρατηγικών Αναπτύξεων·  (δ) εγκρίνει, για κάθε ανάπτυξη χωριστά, τον Υπεύθυνο Έργου και τον κατάλογο για αδειοδότηση της στρατηγικής ανάπτυξης και ενημερώνεται για την εργασία που εκτελείται από τις διοικητικές αρχές που εμπλέκονται στη διαδικασία αδειοδότησης της ανάπτυξης, με σκοπό τη διασφάλιση συμμόρφωσης με τον παρόντα Νόμο,  (δ) εκδίδει προς οποιαδήποτε διοικητική αρχή κατά την κρίση του, εντολές και οδηγίες για την εφαρμογή οποιασδήποτε οικείας νομοθεσίας σχετικά με τη διαδικασία αδειοδότησης της στρατηγικής ανάπτυξης και η διοικητική αρχή υποχρεούται να ακολουθεί τέτοιες εντολές και οδηγίες του Υπουργού:  Νοείται ότι, δεν εκδίδονται τέτοιες εντολές και οδηγίες, οι οποίες απαιτούν όπως η εν λόγω διοικητική αρχή εκδώσει άδεια με συγκεκριμένες πρόνοιεςˑ  (ε) σε περίπτωση μεταφοράς αρμοδιότητας, κατ’ εφαρμογή του εδαφίου (7) του άρθρου 13, εισηγείται στο Υπουργικό Συμβούλιο την έκδοση ή την αιτιολογημένη απόρριψη της άδειας αυτήςˑ  (στ) καλεί οποιαδήποτε διοικητική αρχή που εμπλέκεται στη διαδικασία αδειοδότησης στρατηγικής ανάπτυξης, να επανεξετάσει την απόφασή της σχετικά με αίτηση που υποβλήθηκε για την έκδοση της απαιτούμενης άδειας, εφόσον λάβει υπόψη σχετική έκθεση του Υπεύθυνου Έργου που αναφέρεται στην παράγραφο (η) του εδαφίου (2) του άρθρου 22·  (ζ) υποβάλλει αναφορά προς το Υπουργικό Συμβούλιο για προβλήματα που ανέκυψαν κατά τη διάρκεια της διαδικασίας αδειοδότησης στρατηγικής ανάπτυξης και προτείνει μεταρρυθμίσεις για εκσυγχρονισμό/ απλοποίηση/ εναρμόνιση της ισχύουσας νομοθεσίας, κατάργηση ισχύουσας νομοθεσίας ή αντικατάσταση αυτής με νέους σύγχρονους, παρόμοιου σκοπού και/ή εισαγωγή νέων νομοθεσιών. |
|  | **ΜΕΡΟΣ IΙΙ ΔΙΑΔΙΚΑΣΙΑ ΓΙΑ ΧΑΡΑΚΤΗΡΙΣΜΟ ΣΤΡΑΤΗΓΙΚΗΣ ΑΝΑΠΤΥΞΗΣ** |
|  | ΚΕΦΑΛΑΙΟ I: ΥΠΟΒΟΛΗ ΑΙΤΗΣΗΣ ΓΙΑ ΧΑΡΑΚΤΗΡΙΣΜΟ ΣΤΡΑΤΗΓΙΚΗΣ ΑΝΑΠΤΥΞΗΣ |
| Διαδικασία ένταξης στην κατηγορία της στρατηγικής ανάπτυξης. | 6.-(1) Οι φορείς που επιθυμούν την ένταξη του επενδυτικού τους έργου στη διαδικασία χαρακτηρισμού και αδειοδότησης στρατηγικών αναπτύξεων υποβάλλουν αίτηση για χαρακτηρισμό ανάπτυξης ως στρατηγικής μαζί με την καταβολή Τέλους Διαχείρισης στον Προϊστάμενο του Τομέα Στρατηγικών Αναπτύξεων, σύμφωνα με τις σχετικές διατάξεις του παρόντος Νόμου. |
|  | (2) Η αίτηση που αναφέρεται στο εδάφιο (1) δύναται να υποβάλλεται από φορέα ή από εξουσιοδοτημένο αντιπρόσωπο τέτοιου φορέα, κατά τον καθορισμένο τύπο. |
|  | (3) Ο τύπος της αίτησης και οι σχετικές πληροφορίες που περιέχονται σε αυτήν καθορίζονται και δημοσιεύονται από το Υπουργείο Εσωτερικών. |
|  | (4) Χωρίς επηρεασμό του εδαφίου (3), η αίτηση περιλαμβάνει τουλάχιστον τα ακόλουθα στοιχεία:  (α) επιχειρησιακό σχέδιο (business plan) το οποίο περιλαμβάνει, μεταξύ άλλων, περιγραφή του είδους και της φύσης της ανάπτυξης, με ειδική αναφορά στις πτυχές που αφορούν τις ιδιαιτερότητές της όπως για παράδειγμα η προώθηση της καινοτομίας, η ανάπτυξη νέων τεχνολογιών, η κοινωνική πρόνοια, η προστασία του περιβάλλοντος, κ.ο.κ.·  (β) προκαταρκτική έκθεση αναφορικά με τα ιδιοκτησιακά και πολεοδομικά χαρακτηριστικά της ακίνητης ιδιοκτησίας, όπου προτείνεται η ανάπτυξη, συμπεριλαμβανομένης Γενικής Χωροταξικής Μελέτης (Masterplan), τις προτεινόμενες χρήσεις της ανάπτυξης και τις δραστηριότητες και υπηρεσίες που παρέχονται, τον αριθμό και περιγραφή των μόνιμων και εποχικών θέσεων εργασίας που δημιουργούνται, καθώς και ανάλυση του κόστους της και του χρονοδιαγράμματος υλοποίησης της ανάπτυξης·  (γ) ανάλυση της δομής και των πηγών χρηματοδότησης της ανάπτυξης εκ της οποίας να προκύπτει ότι ποσοστό τουλάχιστον πενήντα τοις εκατόν είναι εξασφαλισμένο είτε από ίδια κεφάλαια είτε με τραπεζικές δεσμεύσεις είτε με άλλο τρόπο που ο Υπεύθυνος Έργου κρίνει ως ικανοποιητικό·  (δ) κάθε πρόσθετο στοιχείο από το οποίο προκύπτει η εκπλήρωση των κριτηρίων του άρθρου 8·  (ε) προκαταρκτική ανάλυση του κόστους και της οικονομικής βιωσιμότητας της ανάπτυξης, ή/και τεχνοοικονομικής μελέτης βιωσιμότητας, ανάλογα με το μέγεθος ή/και το κόστος της ανάπτυξης·  (στ) υπεύθυνη δήλωση, ο τύπος της οποίας καθορίζεται από το Υπουργείο Εσωτερικών και η οποία πιστοποιεί ότι:   1. όλα τα στοιχεία που περιλαμβάνονται στην αίτηση είναι πλήρη και αληθή, 2. ο φορέας της ανάπτυξης είναι επιλέξιμο πρόσωπο, σύμφωνα με τα κριτήρια του εδάφιου (1) του άρθρου 7, 3. παραχωρείται συγκατάθεση για διασταύρωση και έλεγχο των στοιχείων από τον Τομέα Στρατηγικών Αναπτύξεων:   Νοείται ότι, τόσο ο Υπεύθυνος Έργου όσο και ο Τομέας Στρατηγικών Αναπτύξεων δύναται να επαληθεύσουν το περιεχόμενο της υπεύθυνης δήλωσης ζητώντας από το ενδιαφερόμενο πρόσωπο την υποβολή συμπληρωματικών στοιχείων, εάν αυτό απαιτηθεί κατά τη μελέτη της αίτησης·  iv) παραχωρείται συναίνεση για τη δημοσίευση στοιχείων της ανάπτυξης και της εξέλιξής της, καθώς και των σχετικών αποφάσεων που εκδίδονται δυνάμει του παρόντος Νόμου:  Νοείται ότι, στην αίτηση μπορούν να υποδεικνύονται από τον φορέα της στρατηγικής ανάπτυξης, στοιχεία τα οποία θεωρούνται εμπιστευτικά και επιτρέπεται η γνωστοποίησή τους, μόνο στο βαθμό που αυτό είναι απαραίτητο για την αδειοδότηση στρατηγικής ανάπτυξης, αποκλειστικά σε αρμόδιο όργανο, σύμφωνα με τις διατάξεις του παρόντος Νόμου. |
|  | (5) Το τέλος διαχείρισης ανέρχεται κατ’ ελάχιστον στις δέκα χιλιάδες Ευρώ (€10.000), καταβάλλεται κλιμακωτά ανάλογα με το ύψος του συνολικού προϋπολογισμού ή/και το είδος της ανάπτυξης και καταβάλλεται σε δύο δόσεις ως εξής:  (α) Η πρώτη δόση ανέρχεται στις δέκα χιλιάδες Ευρώ (€10.000), με την υποβολή αίτησης για χαρακτηρισμό στρατηγικής ανάπτυξης·  (β) η δεύτερη δόση αφορά το υπόλοιπο ποσό, με την υποβολή της πρώτης από τις αιτήσεις αδειοδότησης. |
|  | (6) Το τέλος διαχείρισης καταβάλλεται στον Προϊστάμενο του Τομέα Στρατηγικών Αναπτύξεων και προσαρμόζεται με σχετικούς Κανονισμούς οι οποίοι εκδίδονται σύμφωνα το άρθρο 25. |
| Επιλέξιμα πρόσωπα  20(Ι) του 2014 | 7.-(1) Επιλέξιμα πρόσωπα για υποβολή αίτησης, δυνάμει του άρθρου 6, είναι οποιαδήποτε νομικά ή φυσικά πρόσωπα, με εξαίρεση:  (α) Οικονομικούς φορείς και οντότητες της Γενικής Κυβέρνησης με την έννοια που αποδίδεται στον περί της Δημοσιονομικής Ευθύνης και του Δημοσιονομικού Πλαισίου Νόμο, όπως αυτός εκάστοτε τροποποιείται ή αντικαθίσταται·  (β) Οποιοδήποτε φορέα ο οποίος:  i) είναι σε διαδικασία ή κηρύχθηκε σε πτώχευση ή είναι σε διαδικασία εκκαθάρισης, τις υποθέσεις του διαχειρίζεται το δικαστήριο, έχει συνάψει διακανονισμό με πιστωτές, ή έχει αναστείλει επιχειρηματικές δραστηριότητες ή ευρίσκεται σε οποιαδήποτε ανάλογη κατάσταση που προκύπτει από παρόμοια διαδικασία η οποία προβλέπεται σύμφωνα με τη νομοθεσία άλλου κράτους μέλους ή της τρίτης χώρας στην οποία είναι εγκατεστημένος ο φορέας της ανάπτυξης, ή σύμφωνα με την οικεία νομοθεσία της Δημοκρατίας·  ii) αποτελεί αντικείμενο διαδικασίας για κήρυξη σε πτώχευση, για διάταγμα αναγκαστικής εκκαθάρισης ή διαχείρισης από το Δικαστήριο ή διευθέτησης με πιστωτές ή οποιαδήποτε άλλη παρόμοια διαδικασία η οποία προβλέπεται σύμφωνα με τη νομοθεσία της Δημοκρατίας ή άλλου κράτους μέλους ή της τρίτης χώρας στην οποία είναι εγκατεστημένος ο φορέας που ενδιαφέρεται·  iii) καταδικάζεται για αδίκημα που αφορά την επαγγελματική του συμπεριφορά με απόφαση η οποία έχει ισχύ δεδικασμένου·  iv) διαπράττει σοβαρό επαγγελματικό παράπτωμα, το οποίο διαπιστώνεται με οποιοδήποτε μέσο, το οποίο δύναται να αποδειχτεί στο δικαστήριο·  v) δεν εκπληρώνει τις υποχρεώσεις του, συμπεριλαμβανομένων και υποχρεώσεων των συνδεδεμένων εταιρειών αυτού, σχετικά με την πληρωμή εισφορών κοινωνικής ασφάλισης σύμφωνα με τη νομοθεσία του άλλου κράτους μέλους ή της τρίτης χώρας, στην οποία είναι εγκατεστημένος ο φορέας που ενδιαφέρεται, ή σύμφωνα με την οικεία νομοθεσία της Δημοκρατίας·  vi) δεν εκπληρώνει τις υποχρεώσεις του, συμπεριλαμβανομένων και υποχρεώσεων των συνδεδεμένων εταιρειών αυτού, σχετικά με την πληρωμή φόρων σύμφωνα με τη νομοθεσία του άλλου κράτους μέλους ή της τρίτης χώρας, στην οποία είναι εγκατεστημένος ο φορέας της ανάπτυξης, ή σύμφωνα με την οικεία νομοθεσία της Δημοκρατίας·  vii) δεν παρέχει τις πληροφορίες που απαιτούνται δυνάμει του παρόντος άρθρου ή προβαίνει σε ψευδείς δηλώσεις κατά την παροχή τέτοιων πληροφοριών·  viii) δεν πληροί το κριτήριο της φερεγγυότητας. |
|  | (2) Για τον έλεγχο του κριτηρίου της φερεγγυότητας, το Υπουργικό Συμβούλιο, κατόπιν πρότασης του Υπουργού, δύναται να εκδώσει Κανονισμούς σύμφωνα με το άρθρο 25. |
|  | ΚΕΦΑΛΑΙΟ ΙΙ: ΕΞΕΤΑΣΗ ΤΗΣ ΑΙΤΗΣΗΣ ΓΙΑ ΧΑΡΑΚΤΗΡΙΣΜΟ ΣΤΡΑΤΗΓΙΚΗΣ ΑΝΑΠΤΥΞΗΣ |
| Κριτήρια για αξιολόγηση αίτησης για χαρακτηρισμό ανάπτυξης ως στρατηγικής | 8. Για να χαρακτηριστεί μια ανάπτυξη ως στρατηγική, ο φορέας πρέπει να αποδείξει ότι αυτή αφορά παραγωγική οικονομική δραστηριότητα, καθώς και ότι η υλοποίησή της συμβάλλει ουσιαστικά στη βιώσιμη ανάπτυξη της οικονομίας, μέσω ικανοποίησης αντικειμενικών κριτηρίων, τα οποία αφορούν, μεταξύ άλλων, σημαντική ανάπτυξη κεφαλαίου ή/και δημιουργία νέων θέσεων εργασίας ή/και δημιουργία κοινωνικού οφέλους, όπως αυτά καθορίζονται στους σχετικούς Κανονισμούς, οι οποίοι εκδίδονται σύμφωνα με το άρθρο 25. |
| Σύσταση Τομέα Στρατηγικών Αναπτύξεων | 9. Ο Υπουργός μεριμνά για τη σύσταση Τομέα Στρατηγικών Αναπτύξεων στο Τμήμα Πολεοδομίας και Οικήσεως του οποίου προΐσταται ο Διευθυντής του Τμήματος, ο οποίος:  (α) δρα ως κεντρική μονάδα που διευκολύνει την αδειοδότηση των αναπτύξεων που εμπίπτουν στην παρούσα νομοθεσία·  (β) είναι υπεύθυνος να ετοιμάζει πρότυπα και μεθοδολογίες για τη διαχείριση των αναπτύξεων και να παρέχει κατευθυντήριες οδηγίες για τις διαδικασίες που οφείλουν να ακολουθούν οι Υπεύθυνοι Έργων·  (γ) στελεχώνεται με προσωπικό του Τμήματος Πολεοδομίας και Οικήσεως·  (δ) ενημερώνει τον Υπουργό για την εξέλιξη της διαδικασίας αδειοδότησης των στρατηγικών αναπτύξεων ως ήθελε ορίσει·  (ε) παρέχει στήριξη και εποπτεία στους Υπεύθυνους Έργων τους οποίους αξιολογεί και ελέγχει σε κάθε ανάπτυξη που τους ανατίθεται:  Νοείται ότι, ο Προϊστάμενος του Τομέα Στρατηγικών Αναπτύξεων δύναται να προτείνει διαφορετικά άτομα ως Υπεύθυνους Έργου για τις φάσεις εξέτασης αίτησης για χαρακτηρισμό στρατηγικής ανάπτυξης και αδειοδότησης της ανάπτυξης·  (στ) προτείνει, αξιολογεί και διατηρεί κατάλογο με άτομα τα οποία δήλωσαν ενδιαφέρον και κρίνει κατάλληλα για να οριστούν ως Υπεύθυνοι Έργων, σύμφωνα με τα Κριτήρια Επιλογής που καθορίζονται σε σχετικούς Κανονισμούς, οι οποίοι εκδίδονται σύμφωνα με το άρθρο 25, ανά αίτηση, του οποίου ο διορισμός εγκρίνεται από τον Υπουργό, εκτός εάν συντρέχουν ειδικοί λόγοι για προώθηση στο Υπουργικό Συμβούλιο για έγκριση του διορισμού του, όπως είναι η περίπτωση κατά την οποία η ανάπτυξη αφορά αρμοδιότητα άλλου Υπουργείου:  Νοείται ότι, ο κατάλογος δύναται να περιλαμβάνει άτομα τόσο από το Τμήμα Πολεοδομίας και Οικήσεως και τον ευρύτερο δημόσιο τομέα τα οποία αποσπώνται στο Τμήμα, όσο και από τον ιδιωτικό τομέα, μετά τη διεξαγωγή σχετικού δημόσιου διαγωνισμού:  Νοείται περαιτέρω ότι, ανάλογα με το κατά πόσο ο Υπεύθυνος Έργου προέρχεται από τον δημόσιο ή ιδιωτικό τομέα, ενεργοποιείται η σχετική διαδικασία η οποία διασφαλίζει την ομαλή διεκπεραίωση των καθηκόντων του, καθώς και την αποζημίωση/ αμοιβή του, ανάλογα με σχετική εγκύκλιο του Υπουργού·  (ζ) Ο Υπεύθυνος Έργου:  i) εντός προθεσμίας πέντε (5) εργάσιμων ημερών από την ημερομηνία υποβολής της αίτησης, ενημερώνει το φορέα της ανάπτυξης, κατά πόσο χρειάζεται η υποβολή επιπρόσθετων στοιχείων, εντός καθορισμένης προθεσμίας, για να θεωρείται πλήρης η αίτηση·  ii) εφόσον προσκομιστούν τυχόν επιπρόσθετα στοιχεία, ετοιμάζει έκθεση, σύμφωνα με τις διατάξεις του άρθρου 22·  iii) ασκεί τις αρμοδιότητες του σύμφωνα με τα άρθρα 22 και 23. |
| Διαδικασία χαρακτηρισμού ανάπτυξης ως στρατηγικής | 10.-(1) Ο Υπουργός, μελετά την έκθεση που υποβάλλεται από τον Τομέα Στρατηγικών Αναπτύξεων, ως προβλέπεται στο άρθρο 23, και εισηγείται, στο Υπουργικό Συμβούλιο την έγκριση ή απόρριψη της αίτησης για ένταξη στην κατηγορία της στρατηγικής ανάπτυξης, με πλήρως και επαρκώς αιτιολογημένη εισήγηση και η Έκθεση περιλαμβάνει ενημέρωση για τον διορισμό του Υπεύθυνου Έργου. |
|  | (2) Δεν γίνεται καμία εισήγηση για έγκριση αίτησης εκτός εάν ο Υπουργός ικανοποιείται ότι ο φορέας της ανάπτυξης αποτελεί επιλέξιμο πρόσωπο σύμφωνα με το άρθρο 7, και η αίτησή του συνάδει πλήρως ή ουσιαστικώς με τις διατάξεις του άρθρου 8. |
|  | (3) Η εισήγηση του Υπουργού προς το Υπουργικό Συμβούλιο για την έγκριση ή απόρριψη αίτησης για ένταξη στην κατηγορία της στρατηγικής ανάπτυξης υποβάλλεται εντός προθεσμίας δεκαπέντε (15) εργάσιμων ημερών από την ημερομηνία κατά την οποία ο Τομέας Στρατηγικών Αναπτύξεων παραδίδει την ολοκληρωμένη αξιολόγηση της αίτησης. |
|  | (4) Η ανάπτυξη χαρακτηρίζεται ως στρατηγική ή απορρίπτεται η αίτηση κατόπιν λήψης απόφασης του Υπουργικού Συμβουλίου. |
| Κατάλογος αδειοδότησης στρατηγικής ανάπτυξης | 11.-(1) Ο Τομέας Στρατηγικών Αναπτύξεων, πληροφορεί το φορέα της ανάπτυξης για τη ληφθείσα απόφαση και αναλαμβάνει την ετοιμασία του Καταλόγου για την Αδειοδότηση της Στρατηγικής Ανάπτυξης. |
|  | (2) Ο κατάλογος που αναφέρεται στο εδάφιο (1):  (α) καθορίζει τις διοικητικές αρχές που λαμβάνουν μέρος στη διαδικασία αδειοδότησης και διαβούλευσης·  (β) καθορίζει συγκεκριμένα χρονοδιαγράμματα για τη χορήγηση των απαραίτητων αδειών από τις διοικητικές αρχές με σκοπό την υλοποίηση και λειτουργία της ανάπτυξης·  (γ) περιλαμβάνει πλήρη κατάλογο των απαραίτητων μελετών για την αίτηση αδειοδότησης της στρατηγικής ανάπτυξης·  (δ) περιλαμβάνει γνωμοδότηση ως προς την αναγκαιότητα υποβολής αίτησης για χορήγηση πολεοδομικής άδειας κατά παρέκκλιση των προνοιών ισχύοντος Σχεδίου Ανάπτυξης, σύμφωνα με το εδάφιο (2) του άρθρου 26 του περί Πολεοδομίας και Χωροταξίας Νόμου. |
|  | (3) Στην προθεσμία που αναφέρεται στην παράγραφο (β) του εδαφίου (2), η οποία δε δύναται να υπερβαίνει συνολικά τους δώδεκα (12) μήνες, δεν περιλαμβάνονται τα χρονικά διαστήματα κατά τα οποία αναμένεται από τον Επενδυτή να υποβάλει επιπλέον στοιχεία ή έγγραφα ή υποβολή τροποποιητικών σχεδίων, τα οποία κρίνονται απαραίτητα από διοικητική αρχή για να θεωρείται η αίτηση αδειοδότησης πλήρης. |

|  |  |
| --- | --- |
|  | **ΜΕΡΟΣ ΙV: ΔΙΑΔΙΚΑΣΙΑ ΤΑΧΕΙΑΣ ΑΔΕΙΟΔΟΤΗΣΗΣ ΣΤΡΑΤΗΓΙΚΗΣ ΑΝΑΠΤΥΞΗΣ** |
|  | ΚΕΦΑΛΑΙΟ I: ΥΠΟΒΟΛΗ ΑΙΤΗΣΗΣ ΑΔΕΙΟΔΟΤΗΣΗΣ ΑΠΟ ΕΠΕΝΔΥΤΗ ΚΑΙ ΠΡΟΘΕΣΜΙΕΣ ΓΙΑ ΤΗΝ ΟΛΟΚΛΗΡΩΣΗ ΕΞΕΤΑΣΗΣ ΤΗΣ ΑΠΟ ΤΙΣ ΔΙΟΙΚΗΤΙΚΕΣ ΑΡΧΕΣ |
| Γενικές πρόνοιες αδειοδότησης | 12.-(1) Ο Επενδυτής δύναται, με την παραλαβή της κοινοποιηθείσας απόφασης, σχετικά με την έγκριση της αίτησής του για χαρακτηρισμό της προτεινόμενης ανάπτυξης ως στρατηγικής και σε διαβούλευση με τον Υπεύθυνο Έργου, ως είναι αναγκαίο, να προχωρεί με την υποβολή αίτησης αδειοδότησης αφού καταβάλει στις αρμόδιες διοικητικές αρχές τα απαιτούμενα τέλη/ δικαιώματα που προβλέπονται στους οικείους νόμους για την απαραίτητη αδειοδότηση και καταβάλλει, επίσης, το δεύτερο μέρος του Τέλους Διαχείρισης αδειοδότησης σύμφωνα με τις διατάξεις του εδαφίου (5) του άρθρου 6. |
|  | (2) (α) Ο φάκελος της αίτησης αδειοδότησης διαβιβάζεται στον Υπεύθυνο Έργου, ο οποίος ελέγχει την πληρότητά της και, ενημερώνει ανάλογα τον Επενδυτή στην περίπτωση που απαιτείται η υποβολή επιπρόσθετων στοιχείων/ εγγράφων·  (β) Ο Υπεύθυνος Έργου διαβιβάζει την αίτηση με όλα τα απαιτούμενα, κατά περίπτωση, δικαιολογητικά της αίτησης, στον Προϊστάμενο κάθε αρμόδιας διοικητικής αρχής που περιλαμβάνεται στον κατάλογο για την αδειοδότηση της στρατηγικής ανάπτυξης, ο οποίος υποχρεούται να ορίσει άτομο από την Υπηρεσία του ως αρμόδιο για την έκδοση των αδειών/ γνωμοδοτήσεων/ διαβουλεύσεων που προβλέπονται από την κείμενη νομοθεσία και μεριμνά ώστε το προσωπικό της Υπηρεσίας του προβαίνει κατά προτεραιότητα στις επιβαλλόμενες για τον σκοπό αυτό ενέργειες, σύμφωνα με τις οικείες αρμοδιότητές του:  Νοείται ότι, ο Επενδυτής, πριν την υποβολή αίτησης αδειοδότησης δύναται να επιλέξει να διαβουλευθεί με τις διοικητικές αρχές που εμπλέκονται στη διαδικασία για σκοπούς χορήγησης αδειών και περιλαμβάνονται στον κατάλογο για την αδειοδότηση της στρατηγικής ανάπτυξης:  Νοείται περαιτέρω ότι, σε περίπτωση λήψης απόψεων από τις αρχές που περιλαμβάνονται στον κατάλογο για την αδειοδότηση της στρατηγικής ανάπτυξης πριν την υποβολή αίτησης αδειοδότησης, η αδειοδοτούσα αρχή, νοουμένου ότι τα στοιχεία που έλαβαν υπόψη οι διοικητικές αρχές δεν διαφέρουν από τα στοιχεία που περιλαμβάνονται στην αίτηση αδειοδότησης, δεν διαβουλεύεται εκ νέου μαζί τους κατά τη διαδικασία χορήγησης των αδειών, με εξαίρεση τη διαδικασία που προνοείται στο Κεφάλαιο ΙΙΙ·  (γ) Οι διοικητικές αρχές υποχρεούνται να παρέχουν στον Υπεύθυνο Έργου κάθε αναγκαία ενημέρωση, έγγραφη ή/και προφορική, για το στάδιο στο οποίο βρίσκονται οι σχετικές διαδικασίες, τις τυχόν ελλείψεις του φακέλου και τον τρόπο συμπλήρωσης αυτών, καθώς και για τους λόγους της καθυστέρησης ή της αδυναμίας παροχής των αιτουμένων αδειών ή εγκρίσεων. |
| Προθεσμίες για την εξέταση της αίτησης αδειοδότησης | 13.-(1) Αμέσως μετά την παραλαβή αίτησης αδειοδότησης, που υποβάλλεται στη διοικητική αρχή από τον Υπεύθυνο Έργου, αυτή, προχωρεί με προκαταρκτική εξέτασή της, εντός πέντε (5) εργάσιμων ημερών από την παραλαβή της, προς τον έλεγχο της πληρότητάς της. |
|  | (2) Εάν η αίτηση αδειοδότησης που αναφέρεται στο εδάφιο (1) είναι πλήρης, η διοικητική αρχή, προχωρεί στην εξέτασή της κατά απόλυτη προτεραιότητα και είναι υποχρεωμένη να εκδώσει τη σχετική άδεια ή να διαμορφώσει και να κοινοποιήσει τις τελικές της απόψεις εντός της προθεσμίας που καθορίζεται στον κατάλογο για την αδειοδότηση της στρατηγικής ανάπτυξης. |
|  | (3) Σε περίπτωση κατά την οποία η αίτηση, δεν είναι πλήρης, η διοικητική αρχή, δύναται να ζητήσει από τον Επενδυτή, μέσω του Υπεύθυνου Έργου, όπως αυτός τη συμπληρώσει υποβάλλοντας οποιεσδήποτε επιπρόσθετες πληροφορίες ή παρέχοντας προς αυτή τις απαραίτητες συμπληρωματικές διευκρινίσεις, μέσω του Υπεύθυνου Έργου. |
|  | (4) Η εξέταση όλων των τελικών αιτήσεων περιλαμβανομένης και της διαδικασίας διαβούλευσης με άλλες αρχές, πρέπει να ολοκληρώνεται εντός της προθεσμίας που ορίζεται στον κατάλογο για την αδειοδότηση στρατηγικής ανάπτυξης, και η οποία καθορίζεται με βάση Μνημόνιο Συνεργασίας το οποίο συνάπτεται από τον Υπουργό και τον καθ’ ύλη αρμόδιο Υπουργό. Η διάρκεια της προθεσμίας υπολογίζεται σε περιπτώσεις ελλιπών τελικών αιτήσεων, από την ημέρα υποβολής των αιτούμενων συμπληρωματικών πληροφοριών και/ή επιπρόσθετων διευκρινίσεων από τον Επενδυτή, και σε περιπτώσεις ανάγκης αναθεώρησης πρότασης πριν από τη λήψη τελικής απόφασης, από την ημέρα υποβολής των αναθεωρημένων σχεδιασμών. |
|  | (5) Επιπρόσθετα των όσων αναφέρονται στο εδάφιο (4), σε περίπτωση που η διαδικασία εξέτασης αίτησης αδειοδότησης για την έκδοση σχετικής άδειας ή τη διαμόρφωση των τελικών απόψεων δεν δύναται να ολοκληρωθεί εντός της καθορισμένης προθεσμίας, η διοικητική αρχή, υποχρεούται να υποβάλει αίτηση στον Υπουργό πριν τη λήξη της προθεσμίας, μέσω του Υπεύθυνου Έργου, ζητώντας την παράτασή της για εύλογο χρονικό διάστημα, εξηγώντας συγκεκριμένα την αδυναμία της να συμμορφωθεί με την εν λόγω προθεσμία. |
|  | (6) Εκτός εάν λαμβάνεται η συγκατάθεση του Υπουργού για την παράταση της καθορισμένης προθεσμίας για την ολοκλήρωση εξέτασης της αίτησης, η παράλειψη οποιασδήποτε διοικητικής αρχής να συμμορφώνεται με την υποχρέωσή της, η οποία προβλέπεται στο εδάφιο (4), γνωστοποιείται από τον Υπεύθυνο Έργου τόσο στον Υπουργό όσο και στον καθ’ ύλη αρμόδιο Υπουργό για περαιτέρω ενέργειες. |
|  | (7) Ανεξάρτητα από τις διατάξεις της οικείας νομοθεσίας, σε περίπτωση παρέλευσης της προθεσμίας που καθορίζεται στον κατάλογο για την αδειοδότηση της στρατηγικής ανάπτυξης για την ολοκλήρωση εξέτασης της αίτησης, η αρμοδιότητα έκδοσης της σχετικής άδειας μεταφέρεται κατ’ αποκλειστικότητα στο Υπουργικό Συμβούλιο, το οποίο με αιτιολογημένη απόφασή του, μετά από εισήγηση του Υπουργού, βεβαιώνει την παρέλευση της εν λόγω προθεσμίας και είτε αιτιολογημένα εκδίδει τη σχετική άδεια, είτε αιτιολογημένα απορρίπτει αυτήν εντός διαστήματος ενός μηνός. |
| Υποχρεώσεις Επενδυτή | 14.-(1) Μετά την απόφαση του Υπουργικού Συμβουλίου για έγκριση ένταξης στην κατηγορία της στρατηγικής ανάπτυξης, ο Επενδυτής καταθέτει στον Τομέα Στρατηγικών Αναπτύξεων πλήρη στοιχεία, όπως αυτά απαιτούνται από την εκάστοτε ισχύουσα νομοθεσία για την έγκριση και έκδοση των απαραίτητων αδειών για την πραγματοποίηση του έργου που εμπεριέχεται στην αίτηση αδειοδότησης, όπως περιγράφεται στο άρθρο 12. |
|  | (2) Ο Επενδυτής διασφαλίζει ότι τα στοιχεία που υποβάλλει στις υπηρεσίες που είναι κατά νόμο αρμόδιες για τις αδειοδοτήσεις, είναι πλήρη, ακριβή και αληθή, και υποχρεούται να συνεργάζεται με τον Τομέα Στρατηγικών Αναπτύξεων, με το Υπουργείο Εσωτερικών και τις διοικητικές αρχές, εφόσον κληθεί προς τούτο, προκειμένου να συμπληρωθούν ελλείψεις. |
|  | (3) Οποιαδήποτε άδεια η οποία παραχωρείται από τις διοικητικές αρχές στον Επενδυτή, δεν μεταβιβάζεται, εκτός εάν ληφθεί εκ των προτέρων η συγκατάθεση του Υπουργικού Συμβουλίου. |
| Αποχαρακτηρισμός στρατηγικής ανάπτυξης | 15. Με αιτιολογημένη απόφαση του Υπουργικού Συμβουλίου, κατόπιν σχετικής εισήγησης του Υπουργού, δύναται έργα να αποχαρακτηριστούν από στρατηγικές αναπτύξεις όταν διαπιστωθεί ότι:  (α) δεν πληρούν πλέον τα κριτήρια των στρατηγικών αναπτύξεων·  (β) με τη λήξη ισχύος των αδειών εξουσιοδότησης της ανάπτυξης, εάν δεν έχουν υποβληθεί σχετικές αιτήσεις ανανέωσης αυτών και δεν έχει πραγματοποιηθεί η έναρξη υλοποίησης της στρατηγικής ανάπτυξης·  (γ) ο Επενδυτής δεν έχει εκπληρώσει τις υποχρεώσεις του, σύμφωνα με τις διατάξεις του άρθρου 14·  (δ) όταν κατά τη διαδικασία εξέτασης των αιτήσεων για σκοπούς χορήγησης των αδειών, διαφανεί ότι δεν μπορούν να υλοποιηθούν οι στρατηγικές αυτές αναπτύξεις. |
|  | ΚΕΦΑΛΑΙΟ ΙΙ: ΧΟΡΗΓΗΣΗ ΟΙΚΟΔΟΜΙΚΩΝ ΑΔΕΙΩΝ |
| Αρμοδιότητα χορήγησης οικοδομικών αδειών για στρατηγικές αναπτύξεις | 16.-(1) Ανεξάρτητα από τις διατάξεις του περί Πολεοδομίας και Χωροταξίας Νόμου, για τους σκοπούς του παρόντος Νόμου, ο Προϊστάμενος του Τομέα Στρατηγικών Αναπτύξεων ορίζεται ως αρμόδια αρχή για τη χορήγηση της πολεοδομικής άδειας. |
|  | (2) Ανεξάρτητα από τις διατάξεις του περί Ρυθμίσεως Οδών και Οικοδομών Νόμου, για τις αναπτύξεις που περιγράφονται στον παρόντα Νόμο, αρμόδια αρχή για την εφαρμογή του περί Ρυθμίσεως Οδών και Οικοδομών Νόμου, ορίζεται ο Προϊστάμενος του Τομέα Στρατηγικών Αναπτύξεων. |
| Διαδικασία χορήγησης πολεοδομικής άδειας και προθεσμίες | 17.-(1) Η αίτηση παραλαμβάνεται από τον Προϊστάμενο του Τομέα Στρατηγικών Αναπτύξεων και διαβιβάζεται για χειρισμό στον Υπεύθυνο Έργου. |
|  | (2) Η αίτηση προωθείται άμεσα σε όλες τις αρμόδιες διοικητικές αρχές σύμφωνα και με τον κατάλογο της παραγράφου (α) του εδαφίου (2) του άρθρου 11. |
|  | (3) Αμέσως μετά την παραλαβή αίτησης στο πλαίσιο διαβούλευσης για χορήγηση πολεοδομικής άδειας, που υποβάλλεται σε αυτή από τον Προϊστάμενο του Τομέα Στρατηγικών Αναπτύξεων, κάθε διοικητική αρχή προχωρεί με προκαταρκτική εξέτασή της, εντός πέντε (5) εργάσιμων ημερών από την παραλαβή της, προς τον έλεγχο πληρότητάς της. |
|  | (4) Εάν η αίτηση χορήγησης πολεοδομικής άδειας είναι πλήρης, η διοικητική αρχή, προχωρεί στην εξέτασή της κατά απόλυτη προτεραιότητα και είναι υποχρεωμένη να διαμορφώσει και να κοινοποιήσει τις τελικές της απόψεις στον Προϊστάμενο του Τομέα Στρατηγικών Αναπτύξεων εντός δεκαπέντε εργάσιμων (15) ημερών. |
|  | (5) Σε περίπτωση κατά την οποία η προαναφερθείσα αίτηση, δεν είναι πλήρης, η διοικητική αρχή, μέσω του Προϊστάμενο του Τομέα Στρατηγικών Αναπτύξεων, δύναται να ζητήσει από τον Επενδυτή να τη συμπληρώσει, υποβάλλοντας οποιεσδήποτε επιπρόσθετες πληροφορίες ή παρέχοντας προς αυτή τις απαραίτητες συμπληρωματικές διευκρινίσεις. |
|  | (6) (α) Ο Επενδυτής οφείλει να υποβάλει τις απαραίτητες συμπληρωματικές πληροφορίες ή/ και επιπρόσθετες διευκρινίσεις που αναφέρονται στο εδάφιο (5) στην αρμόδια διοικητική αρχή μέσω του Υπεύθυνου Έργου·  (β) Η διοικητική αρχή, αφού επιβεβαιώσει ότι η αίτηση θεωρείται πλήρης, τότε, ενημερώνει τον Προϊστάμενο του Τομέα Στρατηγικών Αναπτύξεων, εντός δεκαπέντε (15) εργάσιμων ημερών, για τις τελικές της απόψεις. |
|  | (7) Το χρονοδιάγραμμα που προβλέπεται στο εδάφιο (6) δεν εφαρμόζεται όσον αφορά στη διαδικασία Γνωμοδότησης της Περιβαλλοντικής Αρχής, και για την οποία ισχύουν τα προβλεπόμενα στο άρθρο 20. |
|  | (8) Με βάση τον κατάλογο για την αδειοδότηση της στρατηγικής ανάπτυξης, ο Προϊστάμενος του Τομέα Στρατηγικών Αναπτύξεων και ο Διευθυντής του Τμήματος Περιβάλλοντος, καθορίζουν τις διοικητικές αρχές οι οποίες:  (α) καλούνται σε διαβούλευση από τον Προϊστάμενο του Τομέα Στρατηγικών Αναπτύξεων και τον Διευθυντή του Τμήματος Περιβάλλοντος, παράλληλα·  (β) καλούνται σε διαβούλευση από τον Προϊστάμενο του Τομέα Στρατηγικών Αναπτύξεων μόνο·  (γ) καλούνται σε διαβούλευση από το Τμήμα Περιβάλλοντος μόνο, σύμφωνα με τη διαδικασία που προβλέπεται στο Κεφάλαιο ΙΙΙ. |
|  | (9) Ο Προϊστάμενος του Τομέα Στρατηγικών Αναπτύξεων ζητά απόψεις από τις διοικητικές αρχές που αναφέρονται στις παραγράφους (α) και (β) του εδαφίου (8) με τη διευκρίνιση ότι οι διοικητικές αρχές της παραγράφου (γ) του εδαφίου (8) πρέπει να υποβάλουν αποκλειστικά στο Τμήμα Περιβάλλοντος τις απόψεις τους όσον αφορά τα περιβαλλοντικά θέματα για σκοπούς της διαδικασίας του Κεφαλαίου ΙΙΙ, ενώ οποιεσδήποτε άλλες απόψεις υποβάλλονται αποκλειστικά στον Προϊστάμενο του Τομέα Στρατηγικών Αναπτύξεων για σκοπούς έκδοσης της πολεοδομικής άδειας. |
|  | (10) Οι διοικητικές αρχές οι οποίες, σύμφωνα με το εδάφιο (8) οφείλουν όπως υποβάλλουν απόψεις προς τον Τομέα Στρατηγικών Αναπτύξεων υποχρεούνται να ακολουθήσουν τη διαδικασία των εδαφίων (3) μέχρι (6). |
|  | (11) (α) Εφόσον υποβληθούν στην αδειοδοτούσα αρχή οι απόψεις όλων των διοικητικών αρχών μέσα στο πλαίσιο της διαδικασίας των εδαφίων (1) μέχρι (6), κατάλληλα εξουσιοδοτημένοι εκπρόσωποι των διοικητικών αρχών, συμπεριλαμβανομένης και της Τοπικής Αρχής, καθώς και ο Υπεύθυνος Έργου, συμμετέχουν σε συνεδρίαση που δύναται να συγκαλέσει η αδειοδοτούσα αρχή για συζήτηση με τον Επενδυτή των προϋποθέσεων για τη χορήγηση πολεοδομικής άδειας·  (β) Η συνεδρίαση συγκαλείται εντός δέκα (10) εργάσιμων ημερών το αργότερο, μετά την ολοκλήρωση των διαδικασιών που προνοούνται στα εδάφια (1) μέχρι (6). |
|  | (12) Εφόσον ο Επενδυτής δεσμευτεί να υιοθετήσει στο σχεδιασμό της μελέτης, τις προϋποθέσεις που τέθηκαν στο πλαίσιο της συζήτησης κατά τη συνεδρία που αναφέρεται στο εδάφιο (11) και τους οποίους ο Προϊστάμενος του Τομέα Στρατηγικών Αναπτύξεων προτίθεται να περιλάβει στους όρους της πολεοδομικής άδειας ή να απαιτήσει όπως υλοποιηθούν πριν τη χορήγηση αυτής, ο Επενδυτής υποβάλλει αναθεωρημένη πρόταση. |
|  | (13) Με την ολοκλήρωση της συνεδρίας που αναφέρεται στο εδάφιο (11) δεν είναι δυνατόν να υποβληθούν επιπλέον απόψεις ή/και επιβληθούν επιπλέον απαιτήσεις στο πλαίσιο της αξιολόγησης της πολεοδομικής αδειοδότησης από τις διοικητικές αρχές, εκτός εάν αυτές προκύπτουν από τον αναθεωρημένο σχεδιασμό ή από επιπλέον στοιχεία που έχουν υποβληθεί από τον Επενδυτή σε σχέση με τη μελέτη. |
|  | (14) Σε κάθε περίπτωση, ανεξάρτητα από τη σύγκληση ή μη συνεδρίας από την πολεοδομική αρχή σύμφωνα με το εδάφιο (11) και εφόσον υποβληθούν τυχόν απαιτούμενα συμπληρωματικά στοιχεία από τον Επενδυτή, σύμφωνα με το εδάφιο (6), οι διοικητικές αρχές ενημερώνουν την πολεοδομική αρχή, εντός δεκαπέντε (15) εργάσιμων ημερών, για τις τελικές τους απόψεις, σύμφωνα με τη διαδικασία των εδαφίων (1) μέχρι (6). Οι απόψεις κοινοποιούνται στην Τοπική Αρχή. |
|  | (15) Με την παρέλευση της προθεσμίας των δεκαπέντε (15) εργάσιμων ημερών που τίθεται στο εδάφιο (3) για υποβολή τελικών απόψεων, εκτός εάν ο Προϊστάμενος του Τομέα Στρατηγικών Αναπτύξεων συγκατατεθεί σε παράτασή της, σημαίνει ότι η εν λόγω διοικητική αρχή συμφωνεί με την έκδοση πολεοδομικής άδειας χωρίς να θέσει άλλους όρους. |
|  | (16) Σε περίπτωση που, εντός της προθεσμίας που τίθεται στα εδάφια (1) μέχρι (6), τοπική αρχή στα διοικητικά όρια της οποίας χωροθετείται το έργο, και που αποτελεί τοπική πολεοδομική αρχή, για αναπτύξεις άλλες από αυτές που εμπίπτουν τον παρόντα Νόμο, σύμφωνα με σχετικό Διάταγμα του Υπουργού, το οποίο εκδίδεται δυνάμει του περί Πολεοδομίας και Χωροταξίας Νόμου, θέσει όρους για την έκδοση της πολεοδομικής άδειας, οι οποίοι συνάδουν με γενική απόφαση ή πολιτική της εν λόγω τοπικής πολεοδομικής αρχής, η οποία λήφθηκε ή υιοθετήθηκε τουλάχιστον έξι (6) μήνες πριν τη λήψη της αίτησης για χαρακτηρισμό της ανάπτυξης ως στρατηγική, οι εν λόγω όροι περιλαμβάνονται υποχρεωτικά στους τελικούς όρους της πολεοδομικής άδειας. |
|  | (17) Η λήψη απόφασης ή η υιοθέτηση πολιτικής από τους Δήμους που αναφέρεται στο εδάφιο (16) επιβεβαιώνεται από επίσημα πρακτικά συνεδρίας Δημοτικού Συμβουλίου. |
|  | (18) Εφόσον ολοκληρωθεί και η διαδικασία του Κεφαλαίου ΙΙΙ, εκεί και όπου απαιτείται, και δοθεί θετική γνωμοδότηση από την Περιβαλλοντική Αρχή, ο Προϊστάμενος του Τομέα Στρατηγικών Αναπτύξεων:  (α) χορηγεί πολεοδομική άδεια, με όρους ή χωρίς εντός δεκαπέντε (15) εργάσιμων ημερών το αργότερο από την ολοκλήρωση της διαδικασίας του εδαφίου (10), και (11) όπου εφαρμόζεται, ή εντός δεκαπέντε (15) εργάσιμων ημερών το αργότερο από την ολοκλήρωση της διαδικασίας του Κεφαλαίου ΙΙΙ ·  (β) εάν απαιτείται υποβολή αίτησης για χορήγηση πολεοδομικής άδειας κατά παρέκκλιση των προνοιών ισχύοντος Σχεδίου Ανάπτυξης, σύμφωνα με το το εδάφιο (2) του άρθρου 26 του περί Πολεοδομίας και Χωροταξίας Νόμου, αποστέλλει άμεσα εμπεριστατωμένη έκθεση στο Συμβούλιο Μελέτης Παρεκκλίσεων, όπως προβλέπεται στην παράγραφο (8) του Κανονισμού 13 των περί Πολεοδομίας και Χωροταξίας (Παρεκκλίσεις) Κανονισμών·  (γ) αποφασίζει εντός δεκαπέντε (15) εργάσιμων ημερών το αργότερο από την ολοκλήρωση της διαδικασίας του εδαφίου (11), είτε εντός δεκαπέντε (15) εργάσιμων ημερών το αργότερο από την ολοκλήρωση της διαδικασίας του Κεφαλαίου ΙΙΙ, να απορρίψει την αίτηση για χορήγηση πολεοδομικής άδειας. |
|  | (19) Σε περίπτωση υποβολής αίτησης για χορήγηση πολεοδομικής άδειας κατά παρέκκλιση των διατάξεων του ισχύοντος Σχεδίου Ανάπτυξης, σύμφωνα με τον Κανονισμό 13 των περί Πολεοδομίας και Χωροταξίας (Παρεκκλίσεις) Κανονισμών, η μελέτη της αίτησης από το Συμβούλιο Μελέτης Παρεκκλίσεων και η υποβολή έκθεσης προς το Υπουργικό Συμβούλιο ολοκληρώνεται εντός προθεσμίας τριών (3) μηνών από την ημερομηνία αποστολής της εμπεριστατωμένης έκθεσης που προβλέπεται στο εδάφιο (18) του παρόντος άρθρου, στο Συμβούλιο Μελέτης Παρεκκλίσεων, όπως προβλέπεται στην παράγραφο (8) του Κανονισμού 13 των περί Πολεοδομίας και Χωροταξίας (Παρεκκλίσεις) Κανονισμών:  Νοείται ότι, σε περίπτωση που απαιτείται η διεξαγωγή δημόσιας ακρόασης σύμφωνα με τον Κανονισμό 16 των περί Πολεοδομίας και Χωροταξίας (Παρεκκλίσεις) Κανονισμών, η υποβολή έκθεσης προς το Υπουργικό Συμβούλιο ολοκληρώνεται εντός προθεσμίας τεσσάρων (4) μηνών. |
|  | (20) Ο Προϊστάμενος του Τομέα Στρατηγικών Αναπτύξεων αξιολογεί τους όρους και προϋποθέσεις που τίθενται από την κάθε Υπηρεσία ή Αρχή και εκεί όπου κρίνει ότι κάποιοι όροι είναι δυσανάλογοι, υπερβολικοί ή αχρείαστοι, το τεκμηριώνει και προωθεί αίτημα προς τον καθ’ ύλη αρμόδιο Υπουργό, μέσω του Υπουργού, για λήψη απόφασης επανεξέτασης των όρων. |
| Διαδικασία έκδοσης άδειας οικοδομής και προθεσμίες | 18.-(1) (α) Εφόσον υποβληθεί σχετική αίτηση από τον Επενδυτή στον Προϊστάμενο του Τομέα Στρατηγικών Αναπτύξεων, αυτή διαβιβάζεται σε αρμόδιο λειτουργό για χειρισμό  (β) Ο Προϊστάμενος του Τομέα Στρατηγικών Αναπτύξεων, εάν είναι απαραίτητο, ζητά εντός πέντε (5) εργάσιμων ημερών το αργότερο, την υποβολή αναθεωρημένης πρότασης, λόγω μη υιοθέτησης όρων που τέθηκαν στην πολεοδομική άδεια. |
|  | (2) Με βάση τον κατάλογο για την αδειοδότηση της στρατηγικής ανάπτυξης, ο Προϊστάμενος του Τομέα Στρατηγικών Αναπτύξεων ζητά από τις διοικητικές αρχές ενημέρωση, εντός πέντε (5) εργάσιμων ημερών, κατά πόσο απαιτούνται συμπληρωματικές πληροφορίες ή/και επιπρόσθετες διευκρινίσεις από τον Επενδυτή ή/και ανάγκη αναθεώρησης της πρότασης για να θεωρείται η αίτηση πλήρης. |
|  | (3) Εφόσον ο Επενδυτής υποβάλει τις απαραίτητες συμπληρωματικές πληροφορίες ή/και επιπρόσθετες διευκρινίσεις, που αναφέρονται στο εδάφιο (2), και η αίτηση θεωρείται πλήρης, κατάλληλα εξουσιοδοτημένοι εκπρόσωποι των διοικητικών αρχών και ο Υπεύθυνος Έργου συμμετέχουν σε συνεδρία, που δύναται να συγκαλέσει ο Τομέας Στρατηγικών Αναπτύξεων για συζήτηση για την έκδοση άδειας οικοδομής. |
|  | (4) Εφόσον ο Επενδυτής δεσμευτεί να υιοθετήσει στο σχεδιασμό της μελέτης του τις προϋποθέσεις που τέθηκαν στο πλαίσιο της συζήτησης κατά τη συνεδρία που αναφέρεται στο εδάφιο (3) και τους οποίους ο Προϊστάμενος του Τομέα Στρατηγικών Αναπτύξεων προτίθεται να περιλάβει στους όρους της άδειας οικοδομής, ή να απαιτήσει όπως υλοποιηθούν πριν τη χορήγηση αυτής, ο Επενδυτής υποβάλλει αναθεωρημένη πρόταση και ο Τομέας Στρατηγικών Αναπτύξεων δύναται να συγκαλέσει δεύτερη συνάντηση με τη συμμετοχή κατάλληλα εξουσιοδοτημένων εκπροσώπων των διοικητικών αρχών για συζήτηση των τελικών προϋποθέσεων, εάν και εφόσον υφίστανται, για την έκδοση άδειας οικοδομής. |
|  | (5) Με την ολοκλήρωση της συνεδρίας που αναφέρεται στο εδάφιο (4) δεν είναι δυνατόν να υποβληθούν επιπλέον απόψεις ή/και επιβληθούν επιπλέον απαιτήσεις στο πλαίσιο της αξιολόγησης της οικοδομικής αδειοδότησης από τις διοικητικές αρχές, εκτός εάν αυτές προκύπτουν από τον αναθεωρημένο σχεδιασμό ή από επιπλέον στοιχεία που έχουν υποβληθεί από τον Επενδυτή σε σχέση με τη μελέτη. |
|  | (6) Σε κάθε περίπτωση, ανεξάρτητα από τη σύγκληση ή μη σύγκληση συνεδρίας από τον Προϊστάμενο του Τομέα Στρατηγικών Αναπτύξεων σύμφωνα με το εδάφιο (3), οι διοικητικές αρχές τον ενημερώνουν, εντός δεκαπέντε (15) εργάσιμων ημερών, για τις τελικές τους απόψεις. |
|  | (7) Η παρέλευση της προθεσμίας των δεκαπέντε (15) εργάσιμων ημερών που τίθεται στο εδάφιο (6) για υποβολή τελικών απόψεων, εκτός εάν ο Προϊστάμενος του Τομέα Στρατηγικών Αναπτύξεων συγκατατεθεί σε παράτασή της, σημαίνει ότι η εν λόγω διοικητική αρχή συμφωνεί με την έκδοση άδειας οικοδομής χωρίς να θέσει όρους. |
|  | (8) Σε περίπτωση που, εντός της προθεσμίας που τίθεται στο εδάφιο (6), τοπική αρχή, στα διοικητικά όρια της οποίας χωροθετείται το έργο, και που αποτελεί οικοδομική αρχή, σύμφωνα με τον περί Οδών και Οικοδομών Νόμο, θέσει όρους για την έκδοση της οικοδομικής άδειας, οι οποίοι συνάδουν με γενική απόφαση ή πολιτική της εν λόγω τοπικής αρμόδιας αρχής, η οποία λήφθηκε ή υιοθετήθηκε τουλάχιστον έξι (6) μήνες πριν τη λήψη της αίτησης για χαρακτηρισμό της ανάπτυξης ως στρατηγικής, οι εν λόγω όροι περιλαμβάνονται υποχρεωτικά στους τελικούς όρους της άδειας οικοδομής. |
|  | (9) Η λήψη απόφασης ή η υιοθέτηση πολιτικής από τις τοπικές αρχές στην οποία γίνεται αναφορά στο εδάφιο (8) επιβεβαιώνεται από επίσημα πρακτικά συνεδρίας Δημοτικού Συμβουλίου. |
|  | (10) Με την ολοκλήρωση της διαδικασίας που προβλέπεται στο παρόν άρθρο, ο Προϊστάμενος του Τομέα Στρατηγικών Αναπτύξεων εκδίδει άδεια οικοδομής ή απορρίπτει την αίτηση εντός της προθεσμίας που περιλαμβάνεται στον Κατάλογο σύμφωνα με το άρθρο 13, κατόπιν ολοκλήρωσης των διαδικασιών των εδαφίων (4) και (6) του παρόντος άρθρου. |
| Ιεραρχική προσφυγή | 19.-(1) Ανεξάρτητα από τις διατάξεις του περί Πολεοδομίας και Χωροταξίας Νόμου και του περί Ρυθμίσεως Οδών και Οικοδομών Νόμου, σε περίπτωση που αίτηση αδειοδότησης στρατηγικής επένδυσης απορριφθεί ή χορηγηθεί άδεια με όρους, ο Επενδυτής δύναται, εάν θεωρεί ότι τα νόμιμα συμφέροντα του βλάπτονται από την απόρριψη ή έκδοση της άδειας με όρους, σύμφωνα με τις διατάξεις των άρθρων 16 μέχρι 18, να ασκήσει ιεραρχική προσφυγή κατά της απόφασης του Προϊστάμενου του Τομέα Στρατηγικών Επενδύσεων στο Υπουργικό Συμβούλιο, εντός είκοσι μία (21) εργάσιμων ημερών:  Νοείται ότι για τους σκοπούς του παρόντος άρθρου, η παρέλευση της προθεσμίας για χορήγηση οικοδομικών αδειών που τίθεται στον κατάλογο αδειοδότησης στρατηγικών επενδύσεων, εκτός εάν ο Επενδυτής συγκατατεθεί σε παράταση της, ισοδυναμεί με απόρριψη της αίτησης αδειοδότησης. |
|  | (2) Εάν ασκηθεί ιεραρχική προσφυγή σύμφωνα με το εδάφιο (1), το Υπουργικό Συμβούλιο δύναται να:  (α) επικυρώσει την προσβληθείσα απόφαση,  (β) ακυρώσει την προσβληθείσα απόφαση,  (γ) ακυρώσει ή τροποποιήσει οποιοδήποτε μέρος της προσβληθείσας απόφασης, ή  (δ) επιληφθεί της αίτησης ως εάν αυτή είχε υποβληθεί εξαρχής στο Υπουργικό Συμβούλιο. |
|  | (3) To Υπουργικό Συμβούλιο εξετάζει κάθε ιεραρχική προσφυγή που ασκείται με βάση το εδάφιο (1) και, αν σε οποιαδήποτε συγκεκριμένη περίπτωση κρίνει ότι είναι αναγκαίο ή σκόπιμο, παρέχει το δικαίωμα ακρόασης στο επηρεαζόμενο πρόσωπο ή δίνει σε αυτόν την ευκαιρία να υποστηρίξει γραπτώς περαιτέρω τους λόγους στους οποίους στηρίζεται η ιεραρχική προσφυγή. |
|  | (4) Το Υπουργικό Συμβούλιο αποφασίζει για κάθε προσφυγή και τεκμηριώνει την απόφασή του, η οποία εκδίδεται μέσα σε ενενήντα ημέρες από την ημερομηνία άσκησης της ιεραρχικής προσφυγής και η οποία κοινοποιείται στον Επενδυτή, στον Προϊστάμενο του Διεύθυνση Στρατηγικών Επενδύσεων. |
|  | (5) Η απόφαση του Προϊστάμενου του Τομέα Στρατηγικών Επενδύσεων για απόρριψη της αίτησης αδειοδότησης στρατηγικής επένδυσης ή για χορήγηση της άδειας αυτής με όρους, δεν καθίσταται εκτελεστή πριν από την πάροδο της προβλεπόμενης στο εδάφιο (1) προθεσμίας για άσκηση ιεραρχικής προσφυγής και σε περίπτωση άσκησης ιεραρχικής προσφυγής, πριν από την έκδοση της απόφασης του Υπουργικού Συμβουλίου η οποία εκδίδεται σύμφωνα με την προθεσμία η οποία προβλέπεται στο εδάφιο (4). |
|  | ΚΕΦΑΛΑΙΟ ΙΙΙ: ΕΚΤΙΜΗΣΗ ΕΠΙΠΤΩΣΕΩΝ ΣΤΟ ΠΕΡΙΒΑΛΛΟΝ |
| Μελέτη Εκτίμησης Επιπτώσεων στο Περιβάλλον.  90 του 1972  56 του 1982  7 του 1990  28 του 1991  91(I) του 1992  55(I) του 1993  72(I) του 1998  59(I) του 1999  142(I) του 1999  241(Ι) του 2002  29(Ι) του 2005  153(Ι) του 2003  131(Ι) του 2006  113(Ι) του 2012  67(Ι) του 2015  127(Ι) του 2018. | 20.-(1) Ο Προϊστάμενος του Τομέα Στρατηγικών Αναπτύξεων, στο πλαίσιο εξέτασης της αίτησης της Στρατηγικής Ανάπτυξης για Πολεοδομική Άδεια, ζητά από τον Επενδυτή τη διεξαγωγή και κατάθεση Μελέτης Εκτίμησης Επιπτώσεων στο Περιβάλλον σύμφωνα με τον περί της Εκτίμησης των Επιπτώσεων στο Περιβάλλον από Ορισμένα Έργα Νόμο όπως αυτός εκάστοτε τροποποιείται ή αντικαθίσταται, καθώς και Μελέτη Ειδικής Οικολογικής Αξιολόγησης, αν η προτεινόμενη ανάπτυξη αφορά σε έργο που ενδέχεται να επηρεάσει περιοχή του Δικτύου Natura 2000, σύμφωνα με τις πρόνοιες του περί της Προστασίας και Διαχείρισης της Φύσης και της Άγριας Ζωής Νόμου, όπως αυτός εκάστοτε τροποποιείται ή αντικαθίσταται. |
|  | (2) Το περιεχόμενο της Μελέτης η οποία αναφέρεται στο εδάφιο (1), το οποίο υποβάλλει ο Επενδυτής, πρέπει να συνάδει με τις πρόνοιες του περί της Εκτίμησης των Επιπτώσεων στο Περιβάλλον από Ορισμένα Έργα Νόμο και ιδιαίτερα με τις πρόνοιες για δημόσια διαβούλευση και δημόσια παρουσίαση εκ μέρους του Επενδυτή, καθώς και με τις πρόνοιες του περί της Προστασίας και Διαχείρισης της Φύσης και της Άγριας Ζωής Νόμου, όπως αυτοί εκάστοτε τροποποιούνται ή αντικαθίστανται. |
| Διαδικασία εξέτασης Μελέτης | 21.-(1) Ανεξάρτητα από τις διαδικασίες του περί της Εκτίμησης των Επιπτώσεων στο Περιβάλλον από Ορισμένα Έργα Νόμου, το Τμήμα Περιβάλλοντος εξετάζει, χωρίς καθυστέρηση, κατά πόσον οι πληροφορίες που περιέχονται στη Μελέτη Εκτίμησης Επιπτώσεων στο Περιβάλλον και στην Ειδική Οικολογική Αξιολόγηση είναι επαρκείς, και αν κρίνει ότι δεν είναι επαρκείς, δύναται, εντός δέκα (10) εργάσιμων ημερών, μέσω του Διευθυντή του, να ζητήσει από τον Επενδυτή, με κοινοποίηση στον Υπεύθυνο Έργου, όπως καταθέσει, μέσα σε εύλογο χρονικό διάστημα, οποιεσδήποτε επιπρόσθετες πληροφορίες αναφορικά με τη στρατηγική ανάπτυξη ή τις ενδεχόμενες επιπτώσεις που ενδέχεται να επιφέρει στο περιβάλλον. |
|  | (2) Ο Επενδυτής οφείλει, ταυτόχρονα με την υποβολή της αίτησης και μελέτης, να προβεί και σε δημοσίευση γνωστοποίησης της αίτησης σε δύο τουλάχιστον καθημερινές εφημερίδες που κυκλοφορούν στη Δημοκρατία. |
|  | (3) Όλες οι πληροφορίες που κατατίθενται από τον Επενδυτή στο πλαίσιο της Μελέτης Εκτίμησης Επιπτώσεων στο Περιβάλλον αναρτώνται και στην ιστοσελίδα του Τμήματος Περιβάλλοντος και είναι διαθέσιμες στο Αρχείο του Τμήματος Περιβάλλοντος, και το αργότερο σε τριάντα (30) μέρες από την πιο πάνω δημοσίευση, οποιοδήποτε πρόσωπο δύναται να υποβάλει στον Διευθυντή του Τμήματος Περιβάλλοντος απόψεις ή παραστάσεις για το περιεχόμενο της Μελέτης Εκτίμησης Επιπτώσεων στο Περιβάλλον ή αναφορικά με τις επιπτώσεις που η εκτέλεση ή η λειτουργία του έργου ενδέχεται να επιφέρει στο περιβάλλον και οι εν λόγω απόψεις ή παραστάσεις λαμβάνονται υπόψη στην αξιολόγηση της Μελέτης Εκτίμησης Επιπτώσεων στο Περιβάλλον καθώς και στην έκδοση της γνωμοδότησης. |
|  | (4) Όταν ο Διευθυντής του Τμήματος Περιβάλλοντος διαπιστώσει ότι οι πληροφορίες που βρίσκονται ενώπιον του είναι επαρκείς, προχωρεί, το συντομότερο δυνατόν, σε αξιολόγηση της Μελέτης Εκτίμησης Επιπτώσεων στο Περιβάλλον:  Νοείται ότι, σε περίπτωση που η Μελέτη Ειδικής Οικολογικής Αξιολόγησης, η οποία ετοιμάζεται και αξιολογείται σύμφωνα με τις διατάξεις του περί της Προστασίας και Διαχείρισης της Φύσης και της Άγριας Ζωής Νόμου, καταδείξει μη αναστρέψιμες επιπτώσεις στην περιοχή του Δικτύου Natura 2000, το έργο απορρίπτεται. |
|  | (5) Ανάλογα με το είδος του έργου, τα χαρακτηριστικά του περιβάλλοντος όπου χωροθετείται το έργο και τις αναμενόμενες επιπτώσεις σε αυτό, ο Διευθυντής του Τμήματος Περιβάλλοντος ζητά, ανάλογα με την περίπτωση:  (α) τις εξειδικευμένες γνώσεις των αρμοδίων υπηρεσιών και ειδικότερα του Τμήματος Επιθεώρησης Εργασίας, του Τμήματος Δασών, του Τμήματος Αναπτύξεως Υδάτων, του Τμήματος Γεωλογικής Επισκόπησης, του Τμήματος Αλιείας και Θαλασσίων Ερευνών και της Υπηρεσίας Θήρας και Πανίδας  (β) τις απόψεις των τοπικών αρχών, οργανωμένων συνόλων, μη-κυβερνητικών οργανισμών ή εξειδικευμένων ατόμων. |
|  | (6) Ο Διευθυντής του Τμήματος Περιβάλλοντος δύναται να ζητήσει από τις αρμόδιες αρχές ενημέρωση εντός πέντε (5) εργάσιμων ημερών από την αποστολή των απόψεων, κατά πόσο απαιτούνται συμπληρωματικές πληροφορίες. |
|  | (7) Οι εξειδικευμένες γνώσεις και απόψεις μπορούν να ζητηθούν ηλεκτρονικά, μέσω επιστολής, ή σε συνεδρίαση και κατατίθενται στο Τμήμα Περιβάλλοντος μέσα σε δεκαπέντε (15) εργάσιμες ημέρες από την ημέρα υποβολής πλήρη στοιχείων. |
|  | (8) Η μη υποβολή απόψεων από όσους καθορίζονται στις παραγράφους (α) και (β) του εδαφίου (5) κατά την παρέλευση της προθεσμίας των δεκαπέντε (15) εργάσιμων ημερών που τίθεται στο εδάφιο (7), για υποβολή εξειδικευμένων γνώσεων και απόψεων από διοικητική αρχή, τοπική αρχή, οργανωμένο σύνολο ή εξειδικευμένο άτομο, εκτός εάν ο Διευθυντής του Τμήματος Περιβάλλοντος συγκατατεθεί σε παράταση της, σημαίνει ότι η εν λόγω διοικητική αρχή, τοπική αρχή οργανωμένο σύνολο ή εξειδικευμένο άτομο θεωρεί ότι το έργο δύναται να εξεταστεί. |
|  | (9) (α) Ο Διευθυντής του Τμήματος Περιβάλλοντος, αφού λάβει υπόψη τις εισηγήσεις των εξειδικευμένων υπηρεσιών και οποιεσδήποτε απόψεις/ παραστάσεις, τηρουμένων των όσων προβλέπονται στο εδάφιο (8), προχωρά σε αξιολόγηση και ετοιμάζει σχετική γνωμοδότηση, πλήρως αιτιολογημένη, την οποία διαβιβάζει στον Προϊστάμενο του Τομέα Στρατηγικών Αναπτύξεων εντός ενός (1) μηνός από την ημερομηνία ολοκλήρωσης της διαδικασίας που προβλέπεται στα εδάφια (5) έως (7) ·  (β) Αν το έργο επηρεάζει περιοχή του Δικτύου Natura 2000, η γνωμοδότηση, ετοιμάζεται εντός δύο (2) μηνών από την ημερομηνία ολοκλήρωσης της διαδικασίας του εδαφίου (5)·  (γ) Ο Προϊστάμενος του Τομέα Στρατηγικών Αναπτύξεων, δύναται να συγκατατεθεί σε παράταση των προθεσμιών που τίθενται στο παρόν εδάφιο, κατόπιν υποβολής αιτιολογημένου αιτήματος του Διευθυντή του Τμήματος Περιβάλλοντος, την οποία κοινοποιεί στον Υπουργό. |
|  | (10) Με την πιο πάνω γνωμοδότηση, ο Διευθυντής του Τμήματος Περιβάλλοντος δύναται να εισηγηθεί όπως η στρατηγική ανάπτυξη:  (α) να μην εκτελεστεί, λόγω των σημαντικών επιπτώσεων στο περιβάλλον οι οποίες είναι αδύνατο να μειωθούν ή εξαλειφθούν με την λήψη διαχειριστικών μέτρων μέσω της επιβολής όρων, ή  (β) να εκτελεστεί, με συγκεκριμένους όρους και μέτρα, η τήρηση των οποίων διασφαλίζει την εξάλειψη ή μείωση των επιπτώσεων που η εκτέλεση ή η λειτουργία του έργου δυνατό να επιφέρει στο περιβάλλον:  Νοείται ότι, ο Διευθυντής του Τμήματος Περιβάλλοντος δύναται να καθορίσει στη γνωμοδότησή του τους ουσιώδεις όρους που πρέπει να θέσει η Πολεοδομική Αρχή και να εφαρμοστούν από τον Επενδυτή. |
|  | (11) Η γνωμοδότηση του Τμήματος Περιβάλλοντος αναρτάται στην ιστοσελίδα του και είναι διαθέσιμη στο αρχείο του Τμήματος. |
|  | (12) Με την παραλαβή της γνωμοδότησης του Τμήματος Περιβάλλοντος, ο Προϊστάμενος του Τομέα Στρατηγικών Αναπτύξεων  (α) Αν η γνωμοδότηση της Περιβαλλοντικής Αρχής είναι θετική, προβαίνει στην έκδοση πολεοδομικής άδειας, όπως προβλέπεται στο άρθρο 18, με την ενσωμάτωση στην άδεια των όρων και μέτρων, απαραίτητα συμπεριλαμβανομένων των ουσιωδών όρων της γνωμοδότησης·  (β) τηρουμένου του εδαφίου (14), αν η γνωμοδότηση της Περιβαλλοντικής Αρχής είναι αρνητική, τότε εφαρμόζονται οι πρόνοιες του περί της Εκτίμησης των Επιπτώσεων στο Περιβάλλον από ορισμένα έργα Νόμου. |
|  | (13) Με την ολοκλήρωση της διαδικασίας που προνοείται στο παρόν άρθρο, ο Προϊστάμενος του Τομέα Στρατηγικών Αναπτύξεων προχωρεί με τη λήψη απόφασης για χορήγηση πολεοδομικής άδειας σύμφωνα με το εδάφιο (7) του άρθρου 17. |
|  | (14) Αν η γνωμοδότηση της Περιβαλλοντικής Αρχής αφορά έργο το οποίο κατέδειξε αρνητικές επιπτώσεις στην περιοχή του Δικτύου Natura 2000 και είναι αρνητική, δεν εφαρμόζεται η διαδικασία που περιγράφεται στα εδάφια (12) και (13) και ο Προϊστάμενος του Τομέα Στρατηγικών Αναπτύξεων, μέσω του Υπεύθυνου Έργου, ειδοποιεί τον Επενδυτή ότι δεν δύναται να εκδοθεί άδεια και αυτός, εάν το επιθυμεί, δύναται να διαφοροποιήσει το έργο, ώστε να εξαλειφθούν οι αρνητικές μη αναστρέψιμες επιπτώσεις στην περιοχή του Δικτύου Natura 2000. |
|  | ΚΕΦΑΛΑΙΟ ΙV : ΕΚΔΟΣΗ ΑΔΕΙΩΝ ΔΙΑΜΟΝΗΣ ΣΕ ΑΛΛΟΔΑΠΟΥΣ ΓΙΑ ΤΗΝ ΠΡΑΓΜΑΤΟΠΟΙΗΣΗ ΣΤΡΑΤΗΓΙΚΗΣ ΑΝΑΠΤΥΞΗΣ |
| Έκδοση αδειών διαμονής προσωπικού από τρίτες χώρες που εργοδοτείται από Επενδυτή | 22.-(1) Για τις περιπτώσεις αναπτύξεων οι οποίες εντάχθηκαν στην κατηγορία της στρατηγικής ανάπτυξης, κατόπιν απόφασης του Υπουργικού Συμβούλιου σύμφωνα με το άρθρο 10, δύναται να χορηγούνται άδειες διαμονής υπηκόων τρίτων χωρών, σύμφωνα με στρατηγική που καθορίζεται από το Υπουργικό Συμβούλιο, κατόπιν σχετικής πρότασης του Υπουργού.  (2) Η πρόταση που αναφέρεται στο εδάφιο (1) περιέχει, μεταξύ άλλων, λεπτομέρειες για τον αριθμό του προσωπικού από τρίτες χώρες για τον οποίο επιτρέπεται η έκδοση αδειών διαμονής, ανά Επενδυτή καθώς και τις κατηγορίες θέσεων. |
|  | **ΜΕΡΟΣ V: ΚΑΘΗΚΟΝΤΑ ΚΑΙ ΑΡΜΟΔΙΟΤΗΤΕΣ ΤΩΝ ΥΠΕΥΘΥΝΩΝ ΕΡΓΟΥ** |
| Καθήκοντα και αρμοδιότητες Υπεύθυνου Έργου. | 23.-(1) O Υπεύθυνος Έργου προτείνεται από τον Προϊστάμενο του Τομέα Στρατηγικών Αναπτύξεων από το μητρώο που διατηρεί ο Τομέας και εγκρίνεται από τον Υπουργό για να εκτελεί τα καθήκοντα και ασκεί τις αρμοδιότητες που ορίζονται στο εδάφιο (2). |
|  | (2) Τα καθήκοντα και αρμοδιότητες του Υπεύθυνου Έργου είναι τα ακόλουθα:  (α) μελετά την αίτηση για χαρακτηρισμό ανάπτυξης ως στρατηγικής και ετοιμάζει Έκθεση, που υποβάλλεται στον Υπουργό, εντός περιόδου που δεν υπερβαίνει τις δέκα (10) εργάσιμες ημέρες μετά την παραλαβή του ολοκληρωμένου φακέλου της αίτησης για ένταξη, μέσω του Προϊστάμενου του Τομέα Στρατηγικών Αναπτύξεων:  Νοείται ότι, ο Υπεύθυνος Έργου, εντός προθεσμίας πέντε (5) εργάσιμων ημερών από την ημερομηνία υποβολής της αίτησης, ενημερώνει τον φορέα της στρατηγικής ανάπτυξης, κατά πόσο χρειάζεται η υποβολή επιπρόσθετων στοιχείων, ή/και πληροφοριών ή/και διευκρινήσεων, τα οποία θεωρεί αναγκαία για τη δέουσα εξέταση και ορθή αξιολόγηση της υποβληθείσας αίτησης:  Νοείται περαιτέρω ότι, ο σκοπός της αξιολόγησης είναι να διαπιστωθεί κατά πόσο ο φορέας αποτελεί επιλέξιμο πρόσωπο δυνάμει των διατάξεων του άρθρου 7 και το προτεινόμενο έργο πληροί τα κριτήρια για αξιολόγηση στρατηγικού έργου και έγκριση σύμφωνα με το άρθρο 8·  (β) επικοινωνεί με τον Επενδυτή για οποιεσδήποτε πληροφορίες, καθοδήγηση και υποστήριξη σε σχέση με την προώθηση της διαδικασίας αδειοδότησης της στρατηγικής ανάπτυξης·  (γ) ετοιμάζει τον κατάλογο για την αδειοδότηση της στρατηγικής ανάπτυξη·  (δ) παρέχει στον Επενδυτή, στο βαθμό που είναι αναγκαίο, οποιαδήποτε δυνατή βοήθεια και καθοδήγηση προς το σκοπό δέουσας ετοιμασίας και ορθής υποβολής της αίτησης αδειοδότησης·  (ε) εξετάζει κατά πόσο η αίτηση αδειοδότησης δύναται ενδεχομένως, να εξεταστεί παράλληλα, από πέραν της μίας διοικητικής αρχής και εάν διαπιστώνεται ότι δεν υπάρχουν νομικά ή άλλα πρακτικά διοικητικά εμπόδια τα οποία καθιστούν αδύνατη την παράλληλη εξέτασή της, ενεργεί συντονιστικά με σκοπό να ολοκληρωθούν οι παράλληλες διαδικασίες·  (στ) υποβάλλει τον φάκελο που σχετίζεται με οποιαδήποτε τέτοια αίτηση, μετά την εξέταση οποιασδήποτε απόφασης, την οποία εκδίδει το Υπουργικό Συμβούλιο, που είναι σχετική με αίτηση αδειοδότησης κατά την άσκηση των εξουσιών που του παρέχονται δυνάμει των διατάξεων της παραγράφου (ε) του εδαφίου (2) του άρθρου 5, σε οποιαδήποτε διοικητική αρχή που περιλαμβάνεται στον κατάλογο για την αδειοδότηση στρατηγικής ανάπτυξης, με κατάλληλες οδηγίες·  (ζ) ετοιμάζει έκθεση προς τον Υπουργό, η οποία υποβάλλεται μέσω του Προϊστάμενου του Τομέα Στρατηγικών Αναπτύξεων, με την οποία εισηγείται τη λήψη απόφασης για σύσταση προς οποιαδήποτε διοικητική αρχή που εμπλέκεται στη διαδικασία αδειοδότησης ανάπτυξης, να επανεξετάσει την αρχική της απόφαση, σχετικά με αίτηση για αδειοδότηση που υποβλήθηκε σε αυτή προς εξέταση και την έκδοση της απαιτούμενης άδειας με σκοπό τη λήψη νέας απόφασης, όπου κρίνεται αναγκαίο ή σκόπιμο·  (η) εφαρμόζει αποτελεσματικό σύστημα παρακολούθησης της προόδου εξέτασης της αίτησης αδειοδότησης και το συντονισμό των εμπλεκομένων διοικητικών αρχών·  (θ) ετοιμάζει έκθεση αξιολόγησης της διαδικασίας αδειοδότησης και παρέχει ανατροφοδότηση στον Προϊστάμενο του Τομέα Στρατηγικών Αναπτύξεων με το πέρας της διαδικασίας. |
| Ρυθμίσεις διαχείρισης | 24.-(1) Ο Τομέας Στρατηγικών Αναπτύξεων συνάπτει Μνημόνια Συνεργασίας με τις διοικητικές αρχές που εμπλέκονται στη διαδικασία αδειοδότησης, τα οποία ο Υπουργός αφού εγκρίνει, υποβάλλει προς έγκριση στο Υπουργικό Συμβούλιο. Στα μνημόνια αυτά, περιγράφονται οι διαδικασίες διαβούλευσης/ αδειοδότησης και περιλαμβάνεται κατάλογος λειτουργών που ο προϊστάμενος της διοικητικής αρχής θεωρεί κατάλληλους να εμπλακούν κατά τη διάρκεια της διαδικασίας αδειοδότησης, ώστε-  (α) να επιλέγει, σε συνεννόηση με τον Προϊστάμενο της κάθε Υπηρεσίας, έναν από τους κατάλληλους διαθέσιμους λειτουργούς για την εξέταση των αιτήσεων·  (β) να καθορίζεται ο τρόπος συνεργασίας ώστε αυτή να μπορεί να γίνεται και απρόσκοπτα εκτός των ωρών εργασίας και χωρίς να επηρεάζεται η εργασία του λειτουργού κατά τις εργάσιμες ώρες. Περιλαμβάνει, επίσης, σύστημα παρακολούθησης και τήρησης των χρονοδιαγραμμάτων με τη δέσμευση των απαραίτητων προς τον σκοπό αυτό πόρων. |
|  | (2) Για κάθε αίτηση που υποβάλλεται σύμφωνα με το άρθρο 12 και την καταβολή του σχετικού ποσού που προνοείται, ο Προϊστάμενος του Τομέα Στρατηγικών Αναπτύξεων έχει την ευθύνη διαχείρισης ισόποσου κονδυλίου για τους ακόλουθους σκοπούς-  (α) πληρωμή του κόστους των υπηρεσιών του Υπευθύνου Έργου, σε περίπτωση κατά την οποία ο Υπεύθυνος Έργου προέρχεται από τον ιδιωτικό τομέα και έχει επιλεγεί μετά από διεξαγωγή σχετικού δημοσίου διαγωνισμού καθώς και συμβουλευτικών υπηρεσιών που δυνατόν να κριθούν αναγκαίες για την αξιολόγηση της αίτησης για χαρακτηρισμό ανάπτυξης ως στρατηγικής ή και κατά την πορεία των εργασιών αδειοδότησης της ανάπτυξης·  (β) παραχώρηση των απαιτούμενων πόρων που προκύπτουν σύμφωνα με το εδάφιο (1) και περιλαμβάνει και τυχόν υπερωριακή αποζημίωση·  (γ) πληρωμή τυχόν εξόδων φιλοξενίας ή/και οδοιπορικών που σχετίζονται με τη διαδικασία αδειοδότησης και ολοκλήρωσης της ανάπτυξης·  (δ) πληρωμή άλλων εξόδων που δυνατόν να κριθούν αναγκαία σε σχέση με την ανάπτυξη:  Νοείται ότι, ο Υπουργός δύναται ανά πάσα στιγμή να ζητήσει αναλυτική κατάσταση του κονδυλίου ή/και να καθορίσει περαιτέρω μέτρα ή/και να περιορίσει τη χρήση του·  Νοείται περαιτέρω ότι, ο Υπουργός δύναται να εγκρίνει κατόπιν αιτήματος του Προϊστάμενου του Τομέα Στρατηγικών Αναπτύξεων πρόσθετες πιστώσεις στο συγκεκριμένο κονδύλι. |
|  | (3) Οι διαδικασίες διαχείρισης του κονδυλίου καθώς και ο μηχανισμός ελέγχου που εφαρμόζονται, καθορίζονται από τον Προϊστάμενο του Τομέα Στρατηγικών Αναπτύξεων σε συνεργασία με τον Γενικό Λογιστή και τον Γενικό Ελεγκτή της Δημοκρατίας αντίστοιχα. |
|  | (4) Για κάθε ανάπτυξη τηρείται ξεχωριστό κονδύλι, το οποίο διαγράφεται μετά το πέρας του σκοπού για τον οποίο δημιουργήθηκε. |
|  | **ΜΕΡΟΣ VI: ΤΕΛΙΚΕΣ ΔΙΑΤΑΞΕΙΣ** |
| Κανονισμοί | 25.-(1) Το Υπουργικό Συμβούλιο δύναται να εκδίδει Κανονισμούς για τον καθορισμό ή τη ρύθμιση οποιουδήποτε θέματος το οποίο χρήζει ή είναι δεκτικό καθορισμού και γενικά για την καλύτερη εφαρμογή του παρόντος Νόμου. |
|  | (2) Χωρίς επηρεασμού της γενικότητας του εδαφίου (1), οι Κανονισμοί αυτοί δύναται να ρυθμίζουν τα ακόλουθα-  (α) τις διαδικασίες εφαρμογής του παρόντος Νόμου·  (β) τον έλεγχο του κριτηρίου φερεγγυότητας σύμφωνα με το εδάφιο (2) του άρθρου 7·  (γ) τον καθορισμό κριτηρίων για χαρακτηρισμό Στρατηγικών Αναπτύξεων σύμφωνα με το άρθρο 8·  (δ) τον καθορισμό κριτηρίων για την επιλογή Υπεύθυνων Έργου·  (ε) το τέλος Διαχείρισης. |
| Υποχρέωση εχεμύθειας για την προστασία επιχειρηματικών απορρήτων και πληροφοριών εμπιστευτικής φύσης | 26.-(1) Τα αρμόδια όργανα και άλλοι δημόσιοι υπάλληλοι που λαμβάνουν γνώση, ένεκα της θέσης τους ή κατά την άσκηση των υπηρεσιακών τους καθηκόντων, επιχειρηματικών απορρήτων και πληροφοριών εμπιστευτικής φύσης, έχουν υποχρέωση εχεμύθειας και οφείλουν να μην κοινοποιούν και/ή να δημοσιοποιούν αυτές, εκτός κατά την έκταση όπου επιβάλλεται προς εφαρμογή των διατάξεων του παρόντος Νόμου. |
|  | (2) Το εδάφιο (1) εφαρμόζεται και σε οποιοδήποτε φυσικό ή νομικό πρόσωπο που λαμβάνει γνώση των πληροφοριών αυτών κατ’ εφαρμογή του παρόντος Νόμου κατά τις προβλεπόμενες στον παρόντα Νόμο διαδικασίες. |
|  | (3) Χωρίς επηρεασμό του εδαφίου (4), παράβαση της κατά το άρθρο αυτό υποχρέωσης προς εχεμύθεια, συνιστά, προκειμένου περί δημόσιων υπαλλήλων, πειθαρχικό παράπτωμα και εφαρμόζονται στο πρόσωπο αυτό οι διατάξεις των άρθρων 73 έως 86 του περί Δημόσιας Υπηρεσίας Νόμου, όπως αυτός εκάστοτε τροποποιείται ή αντικαθίσταται. |
|  | (4) Οποιοδήποτε πρόσωπο που παραβιάζει την υποχρέωση εχεμύθειας όπως προβλέπεται στο παρόν άρθρο, είναι ένοχο αδικήματος και, σε περίπτωση καταδίκης του, υπόκειται σε φυλάκιση που δεν υπερβαίνει το ένα (1) έτος ή με χρηματική ποινή που δεν υπερβαίνει τις τρεις χιλιάδες και πεντακόσια ευρώ ή και στις δύο αυτές ποινές μαζί. |
| Εφαρμογή των διατάξεων του παρόντος Νόμου | 27. Οι διατάξεις του παρόντος Νόμου, εκτός όπου προβλέπεται διαφορετικά σε αυτόν, εφαρμόζονται ανεξάρτητα από τις διατάξεις οποιουδήποτε άλλου ειδικού ή γενικού Νόμου στη Δημοκρατία. |
| Επικοινωνία με ηλεκτρονικά μέσα | 28. Τηρουμένων των διατάξεων του περί Γενικών Αρχών του Διοικητικού Δικαίου Νόμου, η διαδικασία διευκόλυνσης στρατηγικών αναπτύξεων δύναται να πραγματοποιείται με ηλεκτρονικά μέσα, συμπεριλαμβανομένης της υποβολής αιτήσεων, ανταλλαγής ηλεκτρονικών μηνυμάτων, τηλεδιάσκεψης ή άλλων οπτικοακουστικών μέσων. |
| Έναρξη ισχύος | 29. Ο παρών Νόμος τίθεται σε ισχύ σε ημερομηνία που καθορίζεται από το Υπουργικό Συμβούλιο, με γνωστοποίησή του που δημοσιεύεται στην Επίσημη Εφημερίδα της Δημοκρατίας. |
|  |  |